title: FBC Turku

text: FBC Turun toiminnan keskeisenä ajatuksena on toiminnan laadukkuus aina nuorimmista salibandykoululaisista miesten ja naisten edutusjoukkueisiin saakka. Seura on tunnettu laadukkaasta junioritoiminnasta, mikä on näkynyt niin alue- kuin SM-mitaleina sekä pelaajien kehittymisenä aina kansainvälisille kentille saakka. Tällä hetkellä FBC Turulla on poikajuniorijoukkue kaikissa Salibandyliiton juniori-ikäryhmissä sekä kasvava määrä tyttöjuniorijoukkueita. Lisäksi seuralla on 5-7-vuotiaille tytöille ja pojille suunnattu salibandykoulu sekä tätä nuoremmille 3-4-vuotiaille tarkoitettua lapsi-vanhempi salibandya. FBC Turulla on myös eritasoisia aikuisharrastejoukkueita.


title: FBC Turku

text: FBC Turun kaikki joukkueet harjoittelevat samassa ympäristössä, joka tarjoaa niin pelaajille kuin myös valmentajille otolliset olosuhteet kehittymiselle.


title: Johan Mättö

text: Johan Edvard Mättö () oli suomalainen jääkärikapteeni. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan komppanianpäällikkönä. Mättö osallistui vielä talvi- ja jatkosotaan komppanianpäällikkönä ja muun muassa haavoittui molemmissa sodissa.


title: Johan Mättö

text: Mätön vanhemmat olivat rautatieläinen Emanuel Mättö ja Eva-Liisa Urpalainen. Hänet vihittiin avioliittoon vuonna 1924 Sofia Finnen kanssa. Mättö kävi viisi luokkaa Viipurin suomalaisessa lyseota. Hän osallistui maastonsuunnittelu-upseerikurssille vuonna 1941. Hän suoritti taktiikan soveltamiskurssin vuonna 1925 ja 1927 Suojeluskuntain päällystökoulussa ja Taistelukoulun joukkueenjohtajakurssin vuonna 1930.


title: Johan Mättö

text: Mättö liittyi vapaaehtoisena Saksassa sotilaskoulutusta antavan jääkäripataljoona 27:n 3. komppaniaan 7. maaliskuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Johan Mättö

text: Mättö astui Suomen armeijan palvelukseen Saksassa 7. helmikuuta 1918 jefreitteriksi ylennettynä. Takaisin Suomeen hän palasi 11. helmikuuta 1918 jääkäreiden etujoukon mukana Vaasaan. Vaasasta hänet komennettiin virkaa tekeväksi komppanianpäälliköksi Karjalan 1. rykmentin 2. pataljoonan 1. komppaniaan. Hän hoiti pataljoonassa myös lyhyen ajan pataljoonan komentajan tehtäviä. Hän osallistui sisällissodan taisteluihin Valkjärvellä ja Muolaassa.


title: Johan Mättö

text: Mättö palveli sisällissodan jälkeen komppanianpäällikkönä Karjalan Rykmentin 6. komppaniassa. Karjalan rykmentistä muodostettiin ensin Itä-Suomen jalkaväkirykmentti 5 ja myöhemmin Pohjois-Savon rykmentti. Rykmentistä Mättö oli komennettuna 20. toukokuuta - 20. kesäkuuta 1918 väliseksi ajaksi opetusupseeriksi Sortavalan alipäällystökursseille. Komennukselta palattuaan hän toimi komppanianpäällikkönä. Hänet määrättiin 1. lokakuuta 1919 alkaen nuoremmaksi upseeriksi ja 25. elokuuta 1920 alkaen I pataljoonan adjutantiksi. Pohjois-Savon rykmentistä Mättö siirrettiin 6. huhtikuuta 1921 Karjalankaartin rykmenttiin, jossa hän toimi nuorempana upseerina 3. komppaniassa ja hoiti satunnaisesti myös komppanianpäällikön tehtäviä. Armeijasta Mättö erosi 31. toukokuuta 1922 ja siirtyi työskentelemään puutavara-alalle. Siviilitöidensä lisäksi Mättö toimi Luopioisten suojeluskunnan paikallispäällikkönä. 1. lokakuuta 1924 - 1. heinäkuuta 1928 välisen ajan.


title: Johan Mättö

text: Mättö astui takaisin vakinaiseen palvelukseen 19. heinäkuuta 1928 ja hänet sijoitettiin Viipurin rykmenttiin, jossa hän toimi nuorempana upseerina ja komppanian varapäällikkönä sekä hoiti satunnaisesti myös komppanianpäällikön tehtäviä. Myöhemmin hän toimi 30. syyskuuta 1933 - 10. heinäkuuta 1934 välisen ajan II pataljoonan taloudenhoitajana ja määrättiin 31. joulukuuta 1934 alkaen rykmentin talouspäällikön apulaiseksi ja l. kesäkuuta 1937 alkaen nuoremmaksi upseeriksi 3. komppaniaan.


title: Johan Mättö

text: Mättö osallistui talvisotaan komppanianpäällikkönä Jalkaväkirykmentti 24:ssä ja rykmentin II pataljoonan komentajan viransijaisena. Hän osallistui talvisodassa taisteluihin Kiviniemessä, missä hän haavoittui 8. joulukuuta 1939. Välirauhan aikana hän toimi Jalkaväenkoulutuskeskus 4:n IV pataljoonan komentajana ja myöhemmin komppanianpäällikkönä Jalkaväkirykmentti 68:ssa, josta hänet siirrettiin 13. Prikaatiin. Hänet siirrettiin 13. Prikaatista pataljoonan komentajan viransijaiseksi ja komppanianpäälliköksi 3. Prikaatiin, jossa hän toimi myös maastonsuunnittelu-upseerina. Vielä ennen jatkosotaa hänet siirrettiin komppanianpäälliköksi Jalkaväkirykmentti 4:ään.


title: Johan Mättö

text: Jatkosodan puhjettua hän toimi edelleen komppanianpäällikkönä Jalkaväkirykmentti 3:ssa, jonka mukana hän osallistui taisteluihin Viipurinlahden ylityksessä, Porlammella ja Inossa sekä Suurlahdella Itä-Karjalassa. Käymissään taisteluissa hän haavoittui Virolahdella 29. kesäkuuta 194. Jalkaväkirykmentistä Mättö siirrettiin Karjalan Armeijan kiinteistö- ja sotasaalistoimiston päälliköksi vuonna 1942 ja oli tehtävässä vuoteen 1944 saakka, jolloin hänet siirrettiin Henkilötäydennyskeskuksen 2:een. Edelleen hänet siirrettiin Sotavankileiri 5:een komppanianpäälliköksi, josta hän siirtyi vielä ennen sodan loppumista Henkilötäydennyskeskus 3:een ja toimi lopulta Silvolan varuskunnan komendanttina. Sotien jälkeen hänet siirrettiin II Armeijakunnan esikuntaan, josta hänet siirrettiin edelleen komppanianpäälliköksi Jalkaväkirykmentti 7:ään. Mättö erosi vakinaisesta palveluksesta vuonna 1945 ja työskenteli sen jälkeen Kajaani Oy:n palveluksessa. Hänet haudattiin Lahteen.


title: Saippuakupla

text: Saippuakupla on saippuan ja veden sekoituksesta muodostuva ontto pallo. Kuplan saa aikaiseksi puhaltamalla ilmaa saippuavedestä muodostunutta kalvoa kohti niin, että kalvo irtoaa raameistaan ja muodostaa leijuvan kuplan. Kuplat kestävät vain hetken ja hajoavat itsestään tai osuessaan johonkin.


title: Saippuakupla

text: Saippuakuplat ovat irisoivia eli ne kimaltelevat sateenkaaren väreissä. Irisointi aiheutuu valon interferenssistä valosäteiden heijastuessa sekä kuplan kalvon sisä- että ulkopinnasta ja kohdatessa eri aallon vaiheissa.


title: Saippuakupla

text: Saippuakupla puhalletaan yleensä muovisella saippuakuplapuhaltimella. Isoja kuplia varten on mahdollista kehitellä myös oma puhallin esimerkiksi metallista. Kuplasta saa kestävämmän lisäämällä saippuaveteen pihkaa, sokeria, siirappia tai tapettiliisteriä. Yleensä lapset puhaltelevat saippuakuplia omaksi ilokseen. Niitä käytetään myös taiteellisissa esityksissä tehostekeinona ja nykyisin myös häissä riisin heittelyn sijaan.


title: Korallisaari

text: Korallisaari on saari, joka muodostuu pääasiassa korallieläinten kuorista syntyneestä korallihiekasta. Korallisaaria syntyy tulivuorisaaren vajotessa mereen, mikäli sen ympärille on kertynyt korallia. Tällöin syntyy atolli, jonka keskellä on laguuni. Korallisaaren kasvillisuus on karua, ja puista korallisaarella menestyvät vain kookospalmut.


title: Korallisaari

text: Korallisaaria on vain tropiikissa päiväntasaajan molemmin puolin. Eniten niitä on Tyynellämerellä. Sellaisia ovat esimerkiksi Jarvis, Baker Island ja Howland Island sekä jotkin Kiribatin saaret.


title: Suomen Pietarin-instituutti

text: Suomen Pietarin instituutti on osa Suomen kulttuuri- ja tiedeinstituuttien verkostoa, johon kuuluu 17 itsenäistä yksikköä. Instituutti saa perusrahoitusta Suomen opetus- ja kulttuuriministeriöltä ja hankerahoitusta muun muassa säätiöiltä.


title: Suomen Pietarin-instituutti

text: Suomen Pietarin instituutin toimintaa ylläpitää vuodesta 2017 alkaen Suomi–Venäjä-Seura.


title: Vuoden 2009 influenssapandemia

text: Vuonna 2009 alkoi influenssapandemia, jonka aiheutti influenssa A(H1N1)v -virus, niin kutsuttu sikainfluenssavirus. Elokuussa 2010 WHO ilmoitti pandemian päättyneen.


title: Vuoden 2009 influenssapandemia

text: Helmikuuhun 2010 mennessä tautiin oli Suomessa kuollut noin 50 ihmistä, tartuntoja oli erään arvion mukaan ollut 100 000. Kausi-influenssaan kuolee Suomessa yleensä noin tuhat ihmistä vuodessa. Pandemian yhteydessä kuolleisuus oli maailmanlaajuisestikin kausi-influenssaan verrattuna vähäisempää. Kausi-influenssasta poiketen pandemiassa osa potilaista sairastui niin vakavasti, että jouduttiin turvautumaan ECMO-hoitoihin. Useimmilla tauti oli lievä.


title: Vuoden 2009 influenssapandemia

text: Taudin yleisimmät oireet ovat äkillinen kuume, kurkkukipu, yskä ja nuha. Mahdollisia ovat myös jäsen- ja päänsärky, vilunväristykset ja väsymys. Oksentelu ja ripuli eivät ole tyypillisiä oireita, mutta niitäkin voi esiintyä.


title: Vuoden 2009 influenssapandemia

text: Valtaosa sairastuneista ei tarvitse lääkärin hoitoa tai lääkitystä. Terveyden ja hyvinvoinnin laitoksen mukaan hoitoon on hakeuduttava, jos esiintyy tiettyjä oireita, esimerkiksi hengitysvaikeuksia, sekavuutta, kipua tai paineen tunnetta rinnassa tai voimakasta oksentelua. Riskiryhmään kuuluvan tulisi ottaa yhteys terveyskeskukseen herkemmin kuin muiden.


title: Vuoden 2009 influenssapandemia

text: Taudin leviämistä voi ehkäistä esimerkiksi pesemällä usein kätensä, muun muassa ulkoa tultua. Desinfiointiainekaan ei ole välttämätöntä. Flunssalääkitys ei auta, ja hengityssuojaimet suojaavat vain nimeksi.


title: Vuoden 2009 influenssapandemia

text: THL:n mukaan suomalaisista 15 prosenttia eli noin 800 000 ihmistä kuuluu sikainfluenssan riskiryhmiin. Riskiryhmään kuuluvat raskaana olevat sekä ihmiset, joilla on krooninen sydän- tai keuhkosairaus, diabetes, maksan tai munuaisten vajaatoiminta, krooninen neurologinen sairaus tai hermolihastauti, vastustuskykyä alentava sairaus tai hoito tai sairaalloinen ylipaino.


title: Vuoden 2009 influenssapandemia

text: Tauti tarttuu eniten lasten keskuudessa, toiseksi eniten nuorten aikuisten keskuudessa ja varsin vähän vanhusten keskuudessa. Suomessa tutkituista vuonna 2005 otetuista yli 1 000:sta verinäytteestä ilmeni, että isolla osalla vanhuksista (57 %:lla vuosina 1920–1929 ja 96 %:lla 1909–1919 syntyneistä) oli vasta-aineita A(H1N1)v:ta vastaan. ECDC:n mielestä tämä tuki käsitystä, että vuosien 1918–1919 espanjantaudille ja siitä periytyville virusmuunnoksille altistuminen oli kehittänyt vastustuskykyä nykyistä, 2009 virusta vastaan.


title: Vuoden 2009 influenssapandemia

text: Taudista käytetään tiedotusvälineissä yleensä nimitystä ”sikainfluenssa”, vaikka taudinaiheuttajaviruksessa on elementtejä myös muista viruksista. Muita käytettyjä nimiä ovat Meksikon tauti, Meksikon influenssa ja Pohjois-Amerikan influenssa. WHO on kutsunut tautia influenssa A(H1N1):ksi 30. huhtikuuta 2009 alkaen.


title: Vuoden 2009 influenssapandemia

text: ECDC käyttää taudinaiheuttajasta nimeä uusi influenssavirus A(H1N1) ("the novel influenza virus A(H1N1)"). Tutkijat käyttävät viruksesta yksilöllistä nimeä "A/California/04/09". Nimitys influenssa A(H1N1)v -virus (missä v tarkoittaa ’varianttia’) on ollut laajasti käytössä. Nimitys H1N1pdm09-virus on esiintynyt julkaisuissa.


title: Vuoden 2009 influenssapandemia

text: Viruksen tyyppi A(H1N1) on sama kuin espanjantaudissa vuodelta 1918 Vaikka virus pintaproteiineiltaan vastaa yleistä influenssan aiheuttajaa tyyppiä A(H1N1), virus ei ole tavanomainen kausi-influenssavirus.


title: Vuoden 2009 influenssapandemia

text: H1N1-sikainfluenssavirus on antigeenisesti hyvin erilainen kuin ihmisen H1N1-virus, ja siksi rokote ihmisten kausittaiseen influenssaan ei vuonna 2009 suojannut H1N1-sikainfluenssaviruksilta. Influenssakauden 2010–2011 kausi-influenssarokote sisälsi myös sikainfluenssasuojan.


title: Vuoden 2009 influenssapandemia

text: Sikainfluenssaan tehoavat nykytiedon mukaan reseptilääkkeet oseltamiviiri (Tamiflu) ja tsanamiviiri (Relenza). Tanskassa havaittiin kesäkuun lopulla 2009, että eräällä potilaalla virus kehitti vastustuskykyä Tamifluta vastaan.


title: Vuoden 2009 influenssapandemia

text: Terveyden ja hyvinvoinnin laitoksen tekemän tutkimuksen mukaan A(H1N1)v on erittäin herkkä interferoneille, jotka voivat siis sopia hoidoksi mahdollisiin lääkeresistentteihin viruskantoihin.


title: Vuoden 2009 influenssapandemia

text: Euroopan unionissa on hyväksytty pandemiarokotteet, joiden kauppanimet ovat Celvapan, Focetria ja Pandemrix. Euroopan lääkevirasto suosittelee, että Pandemrix-rokotteesta riittää yksi annos yli 10-vuotiaille ja Focetriasta 9–60-vuotiaille, mutta muiden ikäryhmien tulisi saada kaksi annosta.


title: Vuoden 2009 influenssapandemia

text: Sveitsin päätös kieltää lokakuussa 2009 eräiltä ryhmiltä toisen tehostetta sisältävän sikainfluenssarokotteen käyttö herätti maailmalla huomiota. Vastaavalle sveitsiläisyrityksen rokotteelle ei rajoituksia asetettu. Taustalla on epäilty olevan myyntilupiin liittyvää politiikkaa. Terveyden ja hyvinvoinnin laitos suositti 24. elokuuta 2010 rokotusohjelman keskeyttämistä Suomessa varotoimenpiteenä, kun saatiin viitteitä rokotteen yhteydestä narkolepsiaan. Jälkeenpäin kuitenkin sekä THL että Euroopan lääkevirasto totesivat rokotusohjelman hyötyjen olleen huomattavasti haittoja suurempia.


title: Vuoden 2009 influenssapandemia

text: Euroopan tautienehkäisy- ja -valvontakeskuksen (ECDC) joulukuun 2009 raportin mukaan kuolleisuus oli ollut teollisuusmaissa useimpien arvioiden mukaan alle 0,02 % sairastuneista. Varhaisten, heinäkuun 2009 tietojen mukaan koko maailman letaliteettiluku olisi ollut 0,6 % ja luvun vaihteluväli eri maiden välillä 0,1–5,1 %.


title: Vuoden 2009 influenssapandemia

text: Kausi-influenssaan verrattuna pandeemiseen A(H1N1)v:een kuolee tyypillisemmin nuorempia ikäryhmiä.


title: Vuoden 2009 influenssapandemia

text: Tavallinen influenssa tappaa joka vuosi 250 000–500 000 ja sairastuttaa vakavasti 3–5 miljoonaa ja tartuttaa 5–15 % väestöstä. Maailman terveysjärjestön mukaan kausi-influenssan ja pandeemisen A(H1N1):n kuolleisuusluvut eivät ole vertailukelpoisia, koska A(H1N1)-luvut ovat laboratoriossa vahvistettuja tartuntoja, kausi-influenssaluvut taas influenssakauden kuolleisuutta muun ajan kuolleisuuteen vertaamalla saatuja arvioita. 26. helmikuuta 2010 mennessä sikainfluenssapandemiaan oli kuollut vähintään 16 226 ihmistä maailmanlaajuisesti.


title: Vuoden 2009 influenssapandemia

text: WHO nosti 27. huhtikuuta 2009 valmiustasoa sikainfluenssan varalta tasolle 4 ja 29. huhtikuuta 2009 uhkatasolle 5.. Kesäkuun 9. päivänä WHO:n edustaja arvioi taudin olevan hyvin lähellä pandemiaa. 11. kesäkuuta WHO nosti taudin uhkatasolle 6 eli näin ollen julisti sen pandemiaksi.


title: Vuoden 2009 influenssapandemia

text: Vuoden 2010 alussa epäilyt sikainfluenssan pandemialuokituksen oikeellisuudesta joutuivat korkean tason kritiikin alaiseksi. Ulkopuoliset asiantuntijat alkoivat selvittää, onko WHO yliarvioinut riskejä luokitellessaan taudin pandemiaksi. WHO päätyi pandemialuokitukseen kuultuaan lausunnot asiantuntijoilta, joilla on kytköksiä rokoteteollisuuteen. Euroopan neuvoston terveystoimikunnan puheenjohtajan, epidemiologi Wolfgang Wodargin mielestä tapaus on yksi aikamme suurimmista skandaaleista lääketieteen alueella. Se on Wodarginin mukaan vesittänyt pandemia-käsitteen ja horjuttanut vakavasti luottamusta WHO:ta kohtaan. WHO:n itsensä nimeämä asiantuntijaryhmä on joka tapauksessa kritisoinut WHO:n toimia hätiköinnissä pandemian julistamisessa


title: Vuoden 2009 influenssapandemia

text: Yhdysvaltojen tartuntatautivirasto CDC on julkaissut Meksikon sikainfluenssan HA (EPI176470), NA (EPI176472) ja M (EPI176471) geenisekvenssit, jotka vahvistavat, että NA- ja M-geenit ovat lähtöisin euraasialaisesta siasta, kun taas HA-sekvenssit ovat pohjoisamerikkalaisesta siasta. S31N:n läsnäolo M-geenissä, joka on yleinen Euroopan sioissa, antaa virukselle vastustuskyvyn amantadiinille ja rimantadiinille. Sikojen H1N1-viruksen tehokas tarttuminen ihmisten välillä aiheuttaa epäilyn, että virus voisi kehittyä ja sopeutua edelleen vaihtamalla geneettistä tietoa ihmisten kausittaisen influenssan kanssa uudelleenjärjestelyin ja rekombinaatioin (mukaan lukien H274Y). Rekombinaatio sikojen H1N1-viruksen ja kausittaisen H1N1-viruksen välillä tuotti aikanaan 1918 espanjantaudin pandemiakannan.


title: Vuoden 2009 influenssapandemia

text: Geenianalyysien perusteella A(H1N1)v oli espanjantautiepidemiasta lähtien kiertänyt sioissa varsin muuttumattomana, kunnes vuoden 1998 tienoilla sen geeniaines sekoittui ihmisen A(H3N2):n ja tuntemattoman lintuinfluenssaviruksen kanssa. Näin sian A(H1N1):stä tuli antigeenisesti hyvin erilainen ihmisissä kiertäneeseen H1N1-alatyyppiin verrattuna.


title: Vuoden 2009 influenssapandemia

text: Kanadan kansallisessa mikrobiologian tutkimuslaitoksessa selvitettiin 6. toukokuuta 2009 viruksen geenikartta. Meksikon, Nova Scotian ja Ontarion näytteet osoittautuivat kaikki lähes identtisiksi. Geenikartta luovutettiin kansainväliseen geenipankkiin muiden tutkijoiden käytettäväksi.


title: Vuoden 2009 influenssapandemia

text: Influenssa A(H1N1)-pandemiaan liittyi eräissä maissa tavallista suurempi narkolepsia-sairauden ilmaantuvuus perinnöllisesti alttiilla (HLA DQB1*06:02-geeni) lapsilla ja nuorilla. Alun perin narkolepsian laukaisijana pidettiin influenssarokotteiden, Pandemrixin ja Arepanrixin, sisältämää adjuvanttia eli tehosteainetta. Suomessa ja Ruotsissa rokotteen ottaneilla lapsilla ja nuorilla havaittiin epidemiologisissa tutkimuksissa moninkertainen riski sairastua narkolepsiaan verrattuna rokottamattomiin. Myöhemmin sama ilmiö todettiin Irlannin osalta. Yhdysvalloissa, Kanadassa ja Ranskassa 16 sairastunutta käsittänyt tutkimus löysi samoin yhteyden rokotteisiin; sellaisia narkolepsiaan sairastuneita, jotka olisivat saaneet adjuvanttia sisältämättömän rokotteen, ei löytynyt tutkimuksessa melkein lainkaan, vaikka Yhdysvalloissa oli saatavilla vain sellaista rokotetta. Maailman terveysjärjestö ilmoitti 8. helmikuuta 2011, että Pandemrix-rokotteen ja narkolepsian yhteyttä tutkittiin 12 maassa ja että erityisesti epäiltiin geneettistä etiologiaa. Vuonna 2014 THL:n tutkijat päättelivät, että narkolepsiariski liittyikin Pandemrix-rokotteen sisältämän virusantigeenin valmistusprosessiin – Kanadassa käytössä oli Arepanrix, jonka antigeeni oli valmistettu erilaisella prosessilla, eivätkä narkolepsiatapaukset lisääntyneet Kanadassa.


title: Vuoden 2009 influenssapandemia

text: Kiinassa havaittiin talvikaudella 2009–2010 3–4 kertaa odotettua suurempi määrä uusia narkolepsiatapauksia, joista 86 % oli lapsia. Narkolepsiatapaukset eivät ilmeisesti liittyneet influenssarokotteeseen, sillä vain 5,6 %:ssa tapauksista ilmoitettiin potilaan saaneen influenssarokotuksen. Tutkijat pohtivat, että talven hengitystieinfektiot kuten H1N1-tyypin influenssatartunta tai "Streptococcus pyogenes" -tartunta toimisivat narkolepsian laukaisijoina. Tämä tutkimus antaa kuitenkin vain hataria viitteitä siitä, että Kiinan narkolepsiatapaukset olisi saattanut aiheuttaa H1N1-virus.


title: Vuoden 2009 influenssapandemia

text: Lääketieteellinen yhteisö kiinnitti huomiota influenssapandemian ja narkolepsian mahdolliseen yhteyteen, koska H1N1-influenssaan on aiemmin liittynyt neurologisia sairauksia: vuosina 1916–1923 esiintyi encephalitis lethargica -tautia samoihin aikoihin tuolloisen H1N1-pandemian, espanjantaudin kanssa; vuonna 1977 H1N1-rokote aiheutti Guillain-Barrén oireyhtymää.


title: Vuoden 2009 influenssapandemia

text: Kansainvälinen tiedeyhteisö on tutkimuksista huolimatta epäillyt rokotteiden ja narkolepsian välistä yhteyttä. Vuoden 2011 lopulla "Lancet" hylkäsi suomalaisen tutkimusartikkelin aiheesta, koska ei tunneta mekanismia, joka selittäisi rokotteen laukaisevan narkolepsian, ja koska suuri julkinen narkolepsiakohu saattoi aiheuttaa narkolepsian ylidiagnostiikkaa eli tieteellisen vääristymän aineistoon.


title: Vuoden 2009 influenssapandemia

text: Tauti diagnosoidaan ylähengitystienäytteestä geenitestillä PCR-tekniikalla ja/tai virusviljelyllä. PCR-testillä haetaan viruksen H- tai N-proteiinin koodaavan geenimateriaalin täsmäävyyttä tautivirukseen. PCR-tutkimuksesta voidaan saada vastaus vuorokauden sisällä, parhaimmillaan jo samana päivänä kun tutkimus on aloitettu. Virusviljelyllä etsitään itse virusta soluviljelyssä, mikä kestää kauemmin; vastaus voi tulla viikon kuluessa.


title: Vuoden 2009 influenssapandemia

text: Suomen Terveyden ja hyvinvoinnin laitos sai toukokuun alussa CDC:ltä tarvikkeita, joiden avulla laitos pystyi varmistamaan huhtikuun lopussa pystytetyn PCR-diagnostiikan luotettavuuden. Suomessa kolme laboratoriota tekee sikaspesifisen H1N1-viruksen diagnostiikkaa.


title: Vuoden 2009 influenssapandemia

text: Hongkongin tavoitteena on kehittää sikainfluenssaviruksen pikatesti, jolla voitaisiin varmistaa tartunta muutamassa tunnissa.


title: Vuoden 2009 influenssapandemia

text: Tauti tarttui ensimmäisen kerran Meksikossa tiettävästi helmi- tai maaliskuussa 2009. Kesäkuun 22. päivään mennessä sikainfluenssa oli tarttunut tuhansiin Meksikossa ja Yhdysvalloissa. Noin 800 oli sairastunut Kanadassa. Kymmenistä satoihin sairastunutta oli Japanin lisäksi myös Espanjassa, Isossa-Britanniassa ja Panamassa. Kymmenissä muissa maissa tautia oli liikkeellä vähemmän.


title: Vuoden 2009 influenssapandemia

text: Syksyn 2010 kausi-influenssarokotteisiin on otettu mukaan myös tyyppi A(H1N1)v. Marraskuussa 2010 epidemian uutta aaltoa todettiin Suomessa ensimmäiseksi Parolan panssariprikaatissa. Parolassa todettu genotyyppi on muuttunut edellisvuotisesta, mutta ei niin paljon, että edellinen rokote ei antaisi suojaa. Sen sijaan Suomeen maailmalla liikkuu influenssa A(H3N2)- ja Influenssa B -kantoja, joille suojaa voinee antaa vain kausi-influenssarokote.


title: Vuoden 2009 influenssapandemia

text: Vuoden 2011 alussa niin sanottua sikainfluenssaa havaittiin erityisesti Britanniassa.


title: Steven Dale Green

text: Steven Dale Green (2. toukokuuta 1985 – 15. helmikuuta 2014 Tucson, Arizona) oli yhdysvaltalainen rikollinen. Hän liittyi Yhdysvaltain armeijaan vuonna 2005 ja lähti myöhemmin samana vuonna Irakiin. 12. maaliskuuta 2006 hän syyllistyi Irakissa 14-vuotiaan paikallisen tytön raiskaukseen ja tämän sekä tytön kolmen perheenjäsenen murhiin. Hän suunnitteli ja toteutti raiskauksen neljän muun sotilaan kanssa.


title: Steven Dale Green

text: Green joutui erotetuksi armeijasta persoonallisuushäiriön takia jo ennen pidätystään kesällä 2006. Siksi tapaus myös käsiteltiin siviilioikeudessa, jossa Greenille vaadittiin kuolemanrangaistusta, mutta vuonna 2009 hänet tuomittiinkin elinkautiseen vankeuteen ilman armahdusmahdollisuutta.


title: Steven Dale Green

text: Green kasvoi Texasin Midlandissa. Hän oli jäänyt hieman ennen armeijaan liittymistä kiinni alkoholin hallussapidosta.


title: Steven Dale Green

text: Green löytyi hirttäytyneenä sellistään arizonalaisessa vankilassa 15. helmikuuta 2014.


title: 10,5 cm leichte Feldhaubitze 18

text: 10,5 cm leFH 18 () on Rheinmetallin vuosina 1929–1930 suunnittelema ja vuodesta 1935 valmistama 105 mm haupitsi.


title: 10,5 cm leichte Feldhaubitze 18

text: Suomeen tykkimallia ostettiin Saksasta vuoden 1944 keväällä 53 kappaletta. Suomessa nimikkeeksi tuli 105 H 33. Juuri ennen välien rikkoutumista Saksan kanssa oli ehditty laivata 8 kpl haupitseja mallia 10,5 cm leFH 18/40, jotka saapuivat Suomeen 5.9.1944. Ne saivat nimikkeen 105 H 33–40. Mallissa 18/40 oli sama putki kuin mallissa 18, mutta se oli asennettu 7,5 cm Pak 40 -panssarintorjuntakanuunan modifioidulle lavetille tykin keventämiseksi. Nämä aseet eivät enää ehtineet mukaan sotatoimiin. Sodassa tykeillä ammuttiin 22 792 laukausta, yhtään tykkiä ei menetetty.


title: Ruusupeipot

text: Ruusupeipot ("Lagonosticta") on loistopeippojen heimoon kuuluva varpuslintusuku. Ruusupeippojen sukuun kuuluu BirdLifen mukaan yksitoista lajia.


title: Khaw Boon Wan

text: Khaw Boon Wan (; s. 8. joulukuuta 1952 Penang, nyk. Malesia) on singaporelainen poliitikko. Hän on parlamentin jäsen ja maansa nykyinen terveysministeri. Uskonnoltaan hän on buddhalainen.


title: Shigeru Ishiba

text: Shigeru Ishiba (; s. 4. helmikuuta 1957) on japanilainen liberaalidemokraattisen puolueen poliitikko. Hän on maansa nykyinen maa-, metsä- ja kalatalousministeri. Aiemmin hän on toiminut maansa puolustusministerinä. Hän on kertonut pohtivansa toimia mahdollisen UFO:jen saapumisen varalta. Hän uskoo, että UFO:jen olemassaoloa ei ole syytä kiistää.


title: Hämeen ammatti-instituutti

text: Hämeen ammatti-instituutti (lyhenne HAMI, englanniksi "Häme Vocational Institute") tarjoaa toisen asteen ammatillista luonnonvara- ja ympäristöalan sekä elintarvikealan ja matkailualan koulutusta. Ammatti-instituutin keskeisimmät toimintamuodot ovat nuorisolle ja aikuisille suunnattu perustutkintoon johtava ammatillinen koulutus sekä ammatillinen lisä- ja täydennyskoulutus. Oppilaitos tekee kiinteää yhteistyötä Hämeen ammattikorkeakoulun kanssa, sillä ne toimivat samoissa tiloissa ja käyttävät yhteisiä resursseja.


title: Hämeen ammatti-instituutti

text: Toisen asteen ammatillinen koulutus on käytännönläheistä, ja opiskelussa painotetaan tekemällä oppimista. Osa ammatillisen koulutuksen opinnoista toteutetaan työharjoittelussa, ja osaamista punnitaan myös näytöillä, jotka on suunniteltu ja järjestetty yhteistyössä työelämän edustajien kanssa.


title: Hämeen ammatti-instituutti

text: Ammatti-instituutti on Hämaan ammattikorkeakoulun (HAMK) tytäryhtiö. HAMK oy:n osakaskuntia ovat Hämeenlinna, Forssa, Riihimäki, Valkeakoski, Hattula ja Tammela. Perustutkintojen laajuus on 180 osaamispistettä


title: Hämeen ammatti-instituutti

text: Lisäksi ammatti-instituutti tarjoaa ammatillista kaikille avointa ja ryhmille räätälöitävää lisä- ja täydennyskoulusta.


title: Hämeen ammatti-instituutti

text: Hämeen ammatti-instituutin on toimipisteet: Visamäki, Sairio ja EvoHämeenlinnassa sekä Lepaa (Hattula), Mustiala (Tammela) ja Liikenenneopetuskeskus (Riihimäki)


title: Joan Bennett

text: Joan Geraldine Bennett (27. helmikuuta 1910 Palisades Park, New Jersey, Yhdysvallat – 7. joulukuuta 1990 Scarsdale, New York, Yhdysvallat) oli yhdysvaltalainen näyttelijä, joka esiintyi teatterissa, elokuvissa sekä televisiossa.


title: Joan Bennett

text: Bennett syntyi näyttelijäsukuun. Hänen isänsä oli näyttelijä Richard Bennett ja äitinsä näyttelijä Adrienne Morrison. Joanin vanhemmat siskot Constance ja Barbara loivat myös uraa näyttelijänä. Joanin isoisä Lewis Morrison oli tunnettu teatterinäyttelijä.


title: Joan Bennett

text:
Joan Bennett aloitti uransa jo 4-vuotiaana teatterissa ja ensimmäisen elokuvaroolinsa hän teki 5-vuotiaana elokuvassa "Valley of Decisions", jossa esiintyi myös hänen isänsä ja muita henkilöitä Bennettin suvusta. Joan Bennett ei aikonut kuitenkaan elokuvauralle. Hän päätyi kuitenkin alalle epäonnistuneen avioliittonsa jälkeen. Bennett meni naimisiin 16-vuotiaana, mutta erosi yksinhuoltajaäitinä pari vuotta myöhemmin. Bennett aloitti tämän jälkeen uran ammattilaisnäyttelijänä, ja hän esiintyi isänsä näytelmässä Broadwayllä vuonna 1928. Seuraavana vuonna hän esiintyi myös elokuvassa "Kapteeni "Bulldog" Drummond".
Bennett näytteli 1930-luvulla useissa elokuvissa, joista menestyneimpiä olivat "Disraeli" ja "Pikku naisia". Hän ei kuitenkaan saanut suorituksillaan erityisesti huomiota. Bennettistä tuli huomattava näyttelijä 1930-luvun lopulla kolmannen aviomiehensä tuottaja Walter Wangerin ansiosta. Bennett värjäsi myös hiuksensa tummiksi, mikä onnistui erottamaan hänet Hollywoodin useista kauniista nuorista blondeista. Hän näytteli 1940-luvulla useita femme fatale -rooleja, joista kuuluisimmat ovat Fritz Langin elokuvissa "Nainen ikkunassa" ja "Punainen katu".


title: Joan Bennett

text: Bennettin elokuvaura päättyi käytännössä 1950-luvulla. Hän ehti näytellä 1950-luvulla mm. komediallisemmassa roolissa elokuvassa "Morsiamen isä". Bennettin ja Wangerin suhde nousi otsikoihin 1951, kun Wanger ampui Bennettin agenttia Jennings Langia mustasukkaisuuden takia. Wanger joutui teostaan hetkeksi vankilaan. Bennett ja Wanger erosivat kuitenkin vasta 1965.


title: Joan Bennett

text: 1950-luvun puolenvälin jälkeen Bennett esiintyi enää harvoin elokuvissa. Hän teki kuitenkin säännöllisesti teatteri- ja televisiorooleja. Bennettin merkittävin televisiorooli oli sarjassa "Yön vampyyrit". Hän oli sarjasta myös Emmy-ehdokkaana vuonna 1968. Aiemmin Bennett oli saanut jo tähden Hollywood Walk of Famelle.


title: Candy Kong

text: Candy Kong on fiktiivinen hahmo, joka esiintyy "Donkey Kong" -pelisarjassa. Candy Kong on tyttögorilla ja hän on Donkey Kongin tyttöystävä, jonka rooli vaihtelee monissa peleissä. "Donkey Kong Country"-pelissä Candy tallentaa pelin. Hän käyttää uimapuvunnäköistä vaatetta.


title: Candy Kong

text: "Donkey Kong 64" -pelissä hän myy soittimia ja lisäelämiä hahmoille. Muut roolit vaihtelevat paljon. Candy Kong ei ole pelattavissa missään Donkey Kong- ja Mario-peleissä. Candy Kong on Dixie Kongin hyvä ystävä.


title: Sinipeipot

text: Sinipeipot ("Uraeginthus") on loistopeippojen heimoon kuuluva varpuslintusuku. Sinipeippojen sukuun kuuluu BirdLifen mukaan 3 lajia.


title: Pallacanestro Cantù

text: Pallacanestro Cantù on italialainen koripalloseura Cantùn kaupungista. Seuran nimi vaihtelee kulloisenkin sponsorisopimuksen mukaan. Cantù on yksi Euroopan menestyneimmistä, sillä ainoastaan Real Madrid on voittanut sitä enemmän eurooppalaisia seurajoukkuekilpailumestaruuksia.


title: Pallacanestro Cantù

text: Vuonna 1936 perustettu seura on pienestä koostaan huolimatta ollut aina tärkeänä osallisena Euroopan koripallokartalla. Sen ensimmäinen merkittävä saavutus oli "Mussolini Cupin" voitto vuonna 1942. Toisen maailmansodan jälkeen joukkue jatkoi pelaamista kolmanneksi korkeimmalta tasolta vuonna 1949. Toiseksi korkeimmalle tasolle nousu tapahtui vuonna 1953, ja vuotta myöhemmin joukkue pelasi jo Serie A:ssa.


title: Pallacanestro Cantù

text: Seura voitti ensimmäisen Italian mestaruutensa vuonna 1968, jolloin alkoi seuran nousu kohti Euroopan eliittiä. Vuoden päästä joukkueeseen liittyi seuralegendaksi noussut Pierluigi Marzorati. Korac Cupin perustamisen jälkeen seura voitti kilpailun kolme kertaa perättäin vuosina 1973–1975. Saporta Cupin joukkue voitti neljästi viiden vuoden sisällä vuosina 1977–1981. Kun joukkue voitti Italian mestaruuden vuonna 1981, avautuivat ovet Euroliigaan. Pelit Euroliigassa eivät kuitankaan alkaneet lupaavasti, sillä joukkueen silloisen valmentajan, Valerio Bianchinin, vastasyntynyt poika kuoli, eikä Bianchini lähtenyt joukkueen vieraspeleihin. Joukkue kuitenkin pystyi voittamaan finaalin Maccabia vastaan ja juhli ensimmäistä Euroopan mestaruutta. Seuraavalla kaudella joukkue pääsi taas finaaliin saakka, jossa se voitti arkkivihollisensa Billy Milanon. Seuran voittokulku eurokentillä loppui vuonna 1991, jolloin Cantù voitti viimeisen Korac Cupinsa.


title: Inosiini

text: Inosiini (CHNO) on glykosidi, joka muodostuu, kun riboosisokeri liittyy glykosidisidoksella hypoksantiinimolekyyliin. Inosiini on osa siirtäjä-RNA:ta. Inosiini muodostaa parin adeniinin, sytosiinin tai urasiilin kanssa.


title: Inosiini

text: Elimistö muodostaa inosiinia aminohapoista ja glukoosista. Inosiini itse on osa puriinien kuten adeniinin valmistusta. Inosiinin on väitetty parantavan urheilusuorituksia parantamalla veren hapenkuljetuskykyä, vaikuttamalla insuliinin tuotantoon ja täten vapauttaa sokereista nopeammin energiaa. Tutkimuksissa tällaisia vaikutuksia ei kuitenkaan ole tavattu.


title: Inosiini

text: Inosiinin on eläinkokeilla osoitettu kykenevän suojaavan selkäytimen hermosoluja ja silmän gangliosolujen aksoneita vaurioilta. Inosiini auttaa myös ihmisen toipumista aivoverenkiertohäiriöstä, koska se vaikuttaa aksonien uudelleenyhdistymistä helpottavasti.


title: Dudley Nichols

text: Dudley Nichols (6. huhtikuuta 1895 Wapakoneta, Ohio, Yhdysvallat – 4. tammikuuta 1960 Hollywood, Kalifornia, Yhdysvallat) oli yhdysvaltalainen elokuvakäsikirjoittaja. Hän oli ensimmäinen, joka kieltäytyi Oscarista, kun hän ei vastaanottanut palkintoa elokuvasta "Ilmiantaja".


title: Dudley Nichols

text: Nicholsin Hollywood-ura alkoi vuonna 1930. Hänet muistetaan 1930- ja 1940-luvuilta erityisesti onnistuneesta yhteistyöstä ohjaaja John Fordin kanssa. Nichols käsikirjoitti useita Fordin elokuvia. Tämän lisäksi hänen merkittäviin käsikirjoituksiinsa lukeutuvat Howard Hawksin "Hätä ei lue lakia", Fritz Langin "Punainen katu" ja Jean Renoirin "Suursuon salaisuus" sekä "Tämä maa on minun".


title: Dudley Nichols

text: Nichols oli urallaan neljä kertaa Oscar-ehdokkaana. Hän voitti parhaan käsikirjoituksen Oscarin 1936 "Ilmiantajasta". Nichols kieltäytyi kuitenkin palkinnosta, sillä käsikirjoittajien ammattiliitto oli työkiistassa elokuvayhtiöiden kanssa. Nichols oli Oscar-ehdokkaana myös elokuvista "Vaarallisilla vesillä", "Ilma on kohtalomme" ja "Hopeatähti".


title: FLAMA

text: FLAMA eli "Frente de Libertação do Arquipélago da Madeira" () oli sittemmin lakkautettu puolisotilaallinen oikeistolainen terroristijärjestö. Sen päätavoitteena oli irrottaa Madeiran saari emämaastaan Portugalista ja saavuttaa riippumattomuus siihen. Vanhassa portugalin kielessä lyhenne FLAMA voidaan tulkita tarkoittavan liekkiä. FLAMA suoritti muutamia aseellisia selkkauksia ja pommi-iskuja vuosina 1974–1978. Portugalissa 25. huhtikuuta 1974 suoritettiin niin sanottu Neilikkavallankumous jossa maan vasemmistolainen armeija kaatoi vuosikymmeniä Portugalia hallinneen oikeistolaisen diktatuurin. FLAMA oli Madeiran oikeistolaisten reaktio vasemmiston valtaannousuun Manner-Portugalissa. Kun poliittinen tilanne Portugalissa normalisoitui vuoteen 1976 mennessä, Madeiran saarelle taattiin laillinen autonomia. Tämän jälkeen FLAMA käytännössä katosi.


title: Suomen kulttuuri- ja tiedeinstituutit

text: Suomen kulttuuri- ja tiedeinstituutit ovat eri maissa toimivia yksityisoikeudellisia organisaatioita, joiden tavoitteena on edistää suomalaisen taiteen, kulttuurin ja tieteen kansainvälistä liikkuvuutta, näkyvyyttä ja yhteistyötä. Instituutit ovat itsenäisiä yleishyödyllisiä asiantuntijaorganisaatioita, jotka tekevät tiivistä yhteistyötä keskenään.


title: Suomen kulttuuri- ja tiedeinstituutit

text: Verkoston muodostavia instituutteja on seitsemäntoista, ja niiden yhteistyöelimenä on syksyllä 2005 perustettu Suomen kulttuuri- ja tiedeinstituutit ry (SKTI). Yhdistys avustaa instituutteja kotimaan viestinnässä, edunvalvonnassa ja hallintopalveluissa. Kunkin instituutin taustalla on toimintaa ylläpitävä säätiö tai rahasto. Instituuttien ja SKTI:n perusrahoitus tulee opetus- ja kulttuuriministeriöltä. Hanasaaren ruotsalais-suomalainen kulttuurikeskus sijaitsee Suomessa, muut ulkomailla.


title: Raili Hämäläinen

text: Raili Marjatta Hämäläinen (o.s. Tuominen, 13. lokakuuta 1932 Tampere – 18. maaliskuuta 2014 Tampere) oli suomalainen telinevoimistelija. Kilpauransa jälkeen hän toimi voimistelun tuomari- ja järjestötehtävissä ja vuonna 1998 hänet nimettiin Suomen Voimisteluliiton kunniajäseneksi.


title: Raili Hämäläinen

text: Raili "Riku" Hämäläinen, silloiselta nimeltään Tuominen, sijoittui Helsingin 1952 kesäolympialaisissa yhteisvoimistelukilpailussa viidenneksi, telinevoimistelun joukkuekilpailussa 13:nneksi, moniottelussa parhaana suomalaisena 51:nneksi sekä yksittäisistä telineistä puomilla 20:nneksi, permannolla 36:nneksi, hypyssä 83:nneksi ja nojapuilla 91:nneksi . Hämäläisen sijoitus puomilla on yhä vuonna 2014 suomalaisen naistelinevoimistelun paras yksilösijoitus olympiatasolla. Rooman kesäolympialaisissa 1960 Hämäläinen oli joukkuekilpailussa 13:s, moniottelussa 90:s, permannolla 84:s, hypyssä 90:s sekä puomilla ja nojapuilla 91:s. Hän osallistui MM-kilpailuihin vuonna 1954. Pohjoismaiden mestaruuskilpailuissa hän saavutti hopeaa joukkuekilpailussa ja permannolla vuonna 1959.


title: Raili Hämäläinen

text: Hämäläinen oli Tampereen Voimistelijoiden kunniajäsen ja edusti myös Tampereen Pyrintöä ja Kulosaaren Voimistelijoita. Hän voitti vuosina 1951–1953 moniottelun Suomen mestaruuden ja yhteensä kahdeksan telinemestaruutta. SM-mitaleilla hän oli vielä vuonna 1960.


title: Raili Hämäläinen

text: Hämäläinen toimi kansainvälisenä telinevoimistelutuomarina vuosina 1960–1992. Tässä tehtävässä hän kävi seitsemät MM-kilpailut ja kahdeksat EM-kilpailut. Vuodesta 1989 hän toimi kansainvälisenä näytösvoimistelutuomarina ja vuodesta 1996 kansainvälisenä tuomarikouluttajana. Hän suomensi runsaasti voimistelusääntöjä ja arvosteluohjeita. Hänelle myönnettiin Suomen liikuntakulttuurin ja urheilun kultainen ansioristi vuonna 1996. Pro Urheilu -mitalin Hämäläinen sai vuonna 2009.


title: Raili Hämäläinen

text: Hämäläinen menehtyi äkillisesti Tampereella 18. maaliskuuta 2014 81 vuoden iässä.


title: Vappu Salonen

text: Vappu Orvokki Haapanen (o.s. Salonen, s. 12. helmikuuta 1929 Tampere) on entinen suomalainen telinevoimistelija.


title: Vappu Salonen

text: Vappu Salonen sijoittui Helsingin 1952 kesäolympialaisissa yhteisvoimistelukilpailussa viidenneksi, telinevoimistelun joukkuekilpailussa 13:nneksi, 8-ottelussa toiseksi parhaana suomalaisena 58:nneksi sekä yksittäisistä telineistä permannolla 41:nneksi, puomilla 56:nneksi, hypyssä 64:nneksi ja nojapuilla parhaana suomalaisena 86:nneksi . Hän osallistui kansainvälisiin kilpailuihin TUL:n liittojoukkueessa ja voitti TUL:n mestaruuden moniottelussa vuonna 1953 ja joukkuevoimistelussa vuonna 1949. Seuratasolla hän edusti Tampereen Kisatovereita.


title: Vappu Salonen

text: Kilpauransa päätyttyä Vappu Haapanen toimi TUL:ssä voimistelutuomarina ja voimistelunohjaajana.


title: Ritva Salonen

text: Ritva Tuulikki Salonen (o.s. Leppänen, 28. helmikuuta 1936 Tampere – 28. maaliskuuta 1996 Helsinki) oli suomalainen telinevoimistelija.


title: Ritva Salonen

text: Salonen sijoittui Rooman 1960 kesäolympialaisissa joukkuekilpailussa 13:nneksi, 8-ottelussa 77:nneksi sekä yksittäisillä telineillä parhaimmillaan hypyssä 69:nneksi. Hän osallistui MM-kilpailuihin vuosina 1958 ja 1962.


title: Ritva Salonen

text: Salonen edusti kotimaassa Tampereen Voimistelijoita, Helsingin Naisvoimistelijoita ja Kulosaaren Voimistelijoita. Hän voitti Suomen mestaruuden permannolla vuosina 1954, 1955 ja 1958. Moniottelussa hän saavutti SM-hopeaa vuonna 1957 ja SM-pronssia vuonna 1961.


title: Ritva Salonen

text: Kilpauransa jälkeen Ritva Salonen toimi Suomen naisten maajoukkueen valmentajana vuosina 1962–1968.


title: The Last Song

text: The Last Song on 31. maaliskuuta 2010 Yhdysvalloissa ensi-iltansa saanut elokuva, jonka on tuottanut Walt Disney Pictures. Elokuva perustuu Nicholas Sparksin romaaniin vuodelta 2009. Se kertoo kapinallisesta nuoresta, joka joutuu viettämään kesän isänsä kanssa, jota ei oikeastaan tunne ollenkaan. Suomessa elokuva sai ensi-iltansa 1. toukokuuta 2010. Pääosissa näyttelevät Miley Cyrus ja Liam Hemsworth.


title: The Last Song

text: Elokuva alkukohtauksessa näytetään tuleen sytytetty kirkko, jonka sisältä palomiehet pelastavat miehen. Kuvasta ei kuitenkaan näe, kuka tämä mies on.


title: The Last Song

text: Veronica ”Ronnie” Miller on 17-vuotias tyttö, joka on vanhempiensa eron jälkeen muuttunut kapinoivaksi ja pidättyväiseksi teinitytöksi. Erosta on elokuvan alkaessa kolme vuotta, ja heti eron jälkeen isä oli muuttanut Georgiaan. Isän lähdettyä Ronnie hylkää pianon soiton ja alkaa sen sijaan käydä ulkona bileissä ystäviensä kanssa. Hän ei ole myöskään jutellut isänsä kanssa tämän lähdettyä eikä lue tämän kirjeitä.


title: The Last Song

text: Nyt isä on saanut tilaisuuden viettää kesän poikansa ja tyttärensä kanssa. Ronnien pikkuveli Jonah on innoissaan kun saa viettää aikaansa isänsä kanssa, mutta Ronnie ei ole. Hän lähtee saman tien rannalla olevaan tivoliin, jossa hän tilaa mansikkapirtelön. Kävellessään poika nimeltä Will kaataa hänet ja pirtelö leviää Ronnien päälle. Will yrittää pyytää anteeksi ja yrittää iskeä Ronnieta. Ronnie ei kuitenkaan ole lainkaan kiinnostunut pojasta.


title: The Last Song

text: Ronnien isä Steve ja Ronnien äiti Kim juttelevat Ronniesta. Kim kertoo, että Ronnie on hyväksytty Juilliard Schoolin taidekouluun, mutta hän on kieltäytynyt koulusta. Kim kertoo myös, että Ronnien arvosanat ovat laskeneet huomattavasti ja että oli ihme, että Ronnie valmistui edes lukiosta.


title: The Last Song

text: Tivolissa Ronnie yrittää etsiä itselleen uutta paitaa, mutta löytää vain lapsellisia t-paitoja. Tyttö nimeltä Blaze ilmaantuu paikalle ja kertoo, että hän tietää paikan, josta löytyy muodikkaampia vaatteita. Ronnie lähtee tämän mukaan.


title: The Last Song

text: Jonah hyvästelee äitinsä ja siirtyy isänsä kanssa taloon. Sisällä Jonah ihmettelee, mitä kaikki tavarat tämän pöydällä ovat. Steve kertoo, että hän tekee lasimaalauksia kirkolle, joka paloi vähän aikaa sitten. Steve kertoo kuitenkin Jonahille, että ei ole varma miten tulipalo tapahtui. Jonah alkaa auttaa isäänsä lasimaalauksien teossa.


title: The Last Song

text: Tivolissa Ronnie ja Blaze juttelevat ja ovat matkalla paikkaan, josta Blaze kertoi saavan parempia paitoja. Ronnie löytää oranssin paidan mutta sanoo sen maksavan liikaa. Blaze sanoo, että Ronnie voi saada sen ilmaiseksi ja on sujauttamassa sitä laukkuunsa, mutta Ronnie ei halua varastaa paitaa, koska on jäänyt kerran varastamisesta kiinni ja ostaa paidan. Jonah löytää Ronnien ja kertoo isän etsivän häntä. Ronnie maksaa Jonahille, ettei tämä kertoisi isälle olinpaikkaansa. Blaze kertoo Ronnielle seurustelevansa Marcus-nimisen pojan kanssa. Ronnie tapaa Marcuksen. Talossa Steve ja Jonah syövät illallista ja Jonah paljastaa, ettei Ronnie koskaan avaa isänsä kirjeitä.


title: The Last Song

text: Tivolissa Ashley-niminen tyttö yrittää iskeä Williä, mutta Will ei ole kiinnostunut. Willin hyvä ystävä Scott tulee paikalle ja Will näkee Ronnien taas, kun Ronnie on jonottamassa johonkin. Scott, Will ja Marcus aloittamvat pienen leikkitappelun, mutta Will on keskittynyt Ronnieen. Hetken he kaksi tuijottavat toisiaan, kunnes Ronnie kääntyy pois ja Scott tulee Willin luo ja he lähtevät eri suuntaan. Ronnie, Marcus, Blaze ja muut ovat pystyttäneet nuotion, jonka luona Blaze ja Marcus ovat intiimisti lähekkäin. Marcus pyytää, että Ronnie tois hänelle lisää juotavaa, jolloin Ronnie kieltäytyy ja paljastuu myös, ettei hän juo. Blaze lupautuu hakemaan poikaystävälleen lisää juotavaa. Sinä aikana Marcus siirtyy Ronnien viereen ja yrittää iskeä tätä ja hiplii, mutta Ronnie käskee Marcuksen pysymään kaukana hänestä. Blaze näkee tapahtuman ja luulee, että Ronniella on tunteita hänen poikaystäväänsä kohtaan. Ronnie lähtee kotiin.


title: The Last Song

text: Juuri kodin ulkopuolella Ronnie kuulee isänsä työstävän uutta laulua ja soittavan pianoa ja jää kuuntelemaan sitä hetkeksi. Sitten Ronnie menee sisään ja isä lakkaa pianonsoiton. Ronnie sanoo menevänsä nukkumaan ja suuttuu kun huomaa, että joutuu jakamaan huoneensa veljensä kanssa. Jonah pyytää Ronnieta olemaan ystävällisempi isälle, koska ei halua menettää tätä uudelleen. Ronnie vakuuttaa Jonahille, ettei Jonah koskaan ole menettänyt isäänsä eikä koskaan menetäkään. Ronnie menee pesemään meikkinsä pois, kun kuulee taas isänsä soittavan samaa laulua kuin aikaisemmin. Ronnie on menossa huoneeseen, kun isä pysäyttää hänet ja pyytää, että he voisivat jutella ja Ronnie suostuu. Ronnie vakuuttaa isälleen ettei halua olla isänsä luona. Hän myös pyytää isäänsä lopettamaan pianon soiton tai menee ulos nukkumaan. Isä yrittää suostutella Ronnieta soittamaan uudelleen.


title: The Last Song

text: Aamulla isä huutaa Ronnieta aamupalalle, mutta tämä lähtee ulos eikä syö aamupalaa. Jonah sanoo, että Ronnie on ollut kasvissyöjä noin puolitoista vuotta. Ronnien ollessa rannalla hän huomaa pesukarhun nuuskivan jotakin kuoppaa. Vanha nainen tulee Ronnien viereen ja toteaa, että se varmasti löysi taas valekarettikilpikonnan munia syötäväksi. Ronnie on kuitenkin eläinsuojeleva ja rientää hätääntyneenä pelästyttämään pesukarhun pois. Ronnie löytää kuopan, jossa on valekarettikilpikonnan munia, mutta yksi on jo hajotettu. Ronnie rupeaa rakentamaan suojaa munien ympärille kärryistä ja kaikesta mitä löytää suojellakseen munia pesukarhuilta. Steve ja Jonah seuraavat tilannetta terassilta kiikarit kädessään ja toteavat Ronnien menettäneen lopullisesti tajuntansa. Steve tulee katsomaan mitä Ronnie tekee. Hän selittää löytäneensä munat ja suojelee niitä, vaikka tällaisesta löydöstä pitäisi soittaa akvariolle, mutta hänellä ei ole akkua puhelimessaan. Isä kertoo, että sisällä on puhelin, jonka vierestä löytyy akvarion numero. Ronnie suuttuu, kun isä vitsailee romukasasta, jonka Ronnie on rakentanut, ja menee sisälle soittamaan akvariolle.


title: The Last Song

text: Ronnie lähtee ulos ja ostaa kilpikonnista kertovan lehden. Hän menee lukemaan sitä jonkinlaiseen kahvilaan, missä hän tapaa jälleen Willin ja tämän ystävän. Will menee tervehtimään Ronnieta tämän pöytään. Ronnie suostuu kertomaan nimensä Willille. Scott kysyy Williltä, että tietääkö tämä kenen tytär Ronnie on. Hän sanoo kysyvänsä vain varmistaakseen. Ronnie pääsee kotiin, kunnes juoksee munien luokse ja häätää taas yhden pesukarhun pois, vaikka romukasa onkin samassa kunnossa kuin ennenkin. Ronnie päättää jäädä yöksi munien luokse pesäpallomaila kädessään. Hän herää yöllä liikehdintään ja sytyttää taskulamppunsa. Kun hän näkee taas pesukarhun, hän kirkuu ja juoksee pois.


title: The Last Song

text: Aamulla Ronnie herää munien vierestä ja näkee Willin herättäneen hänet. Ronnie saa huomata, että Will on akvaarion vapaaehtoistyöntekijä ja kertoo, että tuli piirittämään alueen, jossa munat ovat. Will on oikeasti vapaaehtoistyöntekijä, mutta hänen virallinen ammattinsa on mekaanikko. Will toteaa, että Ronnien luoma tuotos on muuten hyvä, mutta poikasten kuoriutuessa ne eivät pääse mereen eikä niillä ole ruokaa ja kuolevat nälkään. Ronnie lähtee viemään tavaroitaan kotiin.


title: The Last Song

text: Ronnien ollessa levykaupassa hän törmää Blazeen, joka sujauttaa jotakin Ronnien laukkuun. Ronnie kysyy Blazelta mikä hätänä kun tämä ei vastaa hänen tervehdykseensä. Blaze sanoo, että ähn näki miten Ronnie katsoi Marcusta nuotioillassa. Ronnie yrittää kertoa, että Marcus lähenteli häntä, mutta Blaze ei usko tätä. Blaze sanoo, että rakastaa Marcusta, joten Ronnien tulisi pysyä poissa tieltä. Hän lähtee ulos kaupasta ja Ronnien ollessa ovella turvajärjestelmät alkavat piipata ja myyjä tulee tarkastamaan Ronnien kassin. Sieltä hän löytää rannekorun, jonka Balze oli sujauttanut Ronnien laukkuun. Ronnie yrittää kertoa, ettei varastanut korua kunnes huomaa Bazen tien toisella puolella hymyilevän ja Ronnie tajuaa, että Blaze oli kaiken takana. Isä tulee hakemaan Ronnien eikä usko häntä kun Ronnie sanoo, ettei varastanut korua.


title: The Last Song

text: Sisällä Ronnie on pakkaamassa tavaroitaan ja kertoo lähtevänsä takaisin kotiin. Ronnie kertoo isälleen, että on varastanut kerran New Yorkissa ja jäi siitä kiinni, mutta täällä hän ei ole varastanut mitään. Isä lupaa puhua myyjän kanssa, joka sattuu olemaan hänen hyvä ystävänsä.


title: The Last Song

text: Ronnie menee taas yöksi munien luokse ja tällä kertaa hänellä on myös mukanaan kirja, jota lueskella. Will tulee paikalle ja asettaa retkituolinsa Ronnien viereen. Munia ympäroivä romukasa on poistettu ja paikalle on laitettu aitaus, jossa on sen verran pieniä koloja, että poikasten kuoriutuessa ne mahtuvat ulos mereen. Will yritää taas iskeä Ronnien, mutta Ronnie käskee tämän lopettaa. Will kertoo, että hänet on hyväksytty Columbiaan ja kiusoittelee, että heistä voisi tulla vielä naapureita. Ronnie kertoo, miksi hän on isänsä luona. Isä ja Jonah vakoilevat heitä kahta terassilta kiikarit kädessään ja Jonah huomauttaa, että tilanne ei näytä hyvältä. Isä sanoo, ettei ole sujut tilanteen kanssa. Ronnie ja Will katsovat toisiaan vuoron perään ja hymyilevät. Isä saapuu paikalle ja Will nousee tuolilta. Steve siirtää tuolia poispäin Ronniesta ja piirtää hiekkaan rajan heidän välilleen. Ronnie näyttää häpeävän isäänsä. Isä lähtee takaisin kotia kohti.


title: The Last Song

text: Will ja Ronnie heräävät aamulla samassa paikassa. Jonah tuo heille aamupalaa. Ronnie ja Will päättävät aloittaa puhtaalta pöydältä ja Ronnie esiitäytyy Willille. He sopivat treffit Willin työpaikalla. Akvario on huikean iso, jossa on tavattomasti kaloja ja jopa haita. Will sukeltelee niiden joukossa. Hän vetää Ronnien veteen kanssaan. He menevät rannalle Ronnie märkänä, koska oli samoissa vaatteissa kuin hetki sitten ja Will kuivana, koska oli vaihtanut sukeltajapukunsa kuiviin vaatteisiin. Scott pyytää Williä pelaamaan lentopalloa, mikä on Willin harrastus. Ronnie menee hakemaan vettä, kun Ashley pysäyttää Ronnien ja arvaa, että Will vei hänet akvaarioon ja näytti kaikki kalat. Ashley kertoo olevansa Willin ystävä ja kertoo, että Willillä on paljon "ystäviä", jotka saa hetkeksi tuntumaan erilaisilta. Näillä sanoilla hän tarkoittaa, että Ronnie on Willille aivan samanlainen "ystävä" kuin muutkin tytöt. Hän kertoo myös, että Will järjestää nämä treffit kaikille tytöille: akvariossa käynnin.


title: The Last Song

text: Ronnie menee kotiin, jossa Jonah ja Steve työstävät lasimaalauksia. Ronnie istuu sohvalla ja näyttää loukkaantuneelta ja vihaiselta. Will on oven takana ja Ronnie käskee tämän häipyä. Ronnie menee huoneeseensä ja isä menee avaamaan oven. Hän sanoo Willille, että on tervetullut sisään jos haluaa selvittää, mitä naisten monimutkaisissa päissä oikein pyörii, mutta Will sanoo mieluummin odottavansa ulkona. Jonah ja Steve lyövät vetoa siitä, kuinka kauan Will meinaa jäädä odottamaan. Ronnie menee Willin luo ja käskee tämän häipyä, koska hänen veljensä on menossa hulluksi. Will pyytää selitystä Ronnien lähtemiselle ja arvaa, etä Ashley on sanonut Ronnielle jotain. Ronnie sanoo, ettei tullut isänsä luokse kesäromanssin tai jonkun pojan perään, joka on tehnyt nämä samat kuviot tuhansien muiden tyttöjen kanssa eikä halua olla vain seuraava niiden tyttöjen jonossa, jotka kävivät samoilla treffeillä ja tekivät täsmälleen samat asiat. Will yrittää kääntää syytökset Ronnieen, josta Ronnie suuttuu ja tulee niin lähelle Williä, että Will suutelee häntä. He päätyvät suutelemaan toisiaan ja Will sanoo, ettei Ronnie ole kuin muut tytöt.


title: The Last Song

text: Ronnie menee kotiin tyytyväisenä ja isä näkee saman tien, että häntä on suudeltu ja kiusoittelee Ronnieta siitä. Se on myös ensimmäinen kerta, kun Ronnie ei huuda isälleen vaan nauraa tämän kanssa. Ronnie alkaa viettää enemmän aikaa Willin kanssa: He ovat rannalla ja suutelevat toisiaan, Ronnie makaa hiekalla kun Will jäljentää Ronnien rajat simpukoilla tämän ympärille ja suutelee häntä, Will kirjoittaa Ronnien kenkään sanan "forever" ("suom." "ikuisesti") ja he yhdessä sukeltelevat akvaariossa, jossa myös Ronniella on oma sukelluspuku ja istuvat puussa, johon Will raapustaa Ronnien nimen. Hedän matkalla Willin luokse radiosta tulee kappale, josta Ronnie sanoo pitävänsä ja alkaa laulaa sen mukana. Will kertoo olevansa yllättynyt Ronnien laulutaidoista ja kysyy onko vielä muuta jota hän ei tiedä hänestä. Matkalla he juttuvat mutaan ja aloittavat mutataistelun. Sen jälkeen Ronnie sanoo, ettei aio tavata Willin vanhempia ensi kertaa mudan peitossa. Will kertoo, etteivät hänen vanhempansa ole kotona. Ronnie saa nähdä, että Will on rikas ja asuu isossa kartanossa. Willin vanhemmat ovat kuitenkin palanneet kotiin odotettua aikaisemmin ja heidän ollessa sivistynyttä väkeä Willin äiti katsoo Ronnieta hieman häpeillen ja pyytää heitä menemään puutarhaan peseytymään, mihin Willin äiti tuo Willin siskon vanhoja vaatteita vaihtovaatteiksi. Willin vanhemmat ovat hyvin sivistyneitä ja kun he puhuvat ruokaillessaan Ronnien tulevaisuudesta, tämä ei mainitse mitään taidekouluun hyväksynnästä vaan sanoo että hänellä on vielä suunnitelmat auki. Willin vanhemmat eivät näytä tyytyväisiltä tähän vastaukseen. Willin isä ihmettelee, miksi Ronnie on kasvissyöjä. Isä kysyy, onko Ronnie tulossa häihin, josta Ronnie yllättyy, koska ei ole kuullutkaan mistään häistä. Willin isä kertoo, että Willin sisko on menossa naimisiin muutaman viikon sisällä. Will on kutsumassa Ronnieta häihin, mutta Willin äiti sanoo, että on lähettänyt jo kutsun Ashleylle.


title: The Last Song

text: Ronnie on lähdössä ja Willille ja hänelle syttyy taas riita siitä, kun Will ei kertonut häistä ja Will on menossa häihin entisen tyttöystävänsä kanssa. Ronnie sanoo, ettei asia ole niin ihmeellinen, koska ei edes halua mennä häihin, jossa ei tunne ketään, vaikka tosiasiassa asia vaivaa häntä. Ronnien huutaessa Willille hän sanoo, ettei heidän tarvitse tehdä tätä: ehkä Willin pitäisi etsiä joku, jolla on rikkaat vanhemmat ja iso kartano ja kaikki täydellistä, mutta Will keskeyttää hänet sanoen, ettei mikään ole täydellistä siinä talossa: Vanhemmat riitelevät koko ajan ja Willin veli Mike menehtyi auto-onnettomuudessa viime vuonna. Will kertoo, että tapaili muita tyttöjä vain peittääkseen surunsa ja tunteakseen taas jotain, muttei tunne kenekään kanssa samalla tavalla kuin Ronnien. Will sanoo, että hänen on vaikeaa tuntea onnea talossa, jossa elää. Ronnie halaa Williä ja Will sanoo Ronnielle, ettei tahdo menettää häntä. Ronnie sanoo rakastavansa Williä ja hän sanoo rakastavansa Ronnieta. Ronnie vastaa Willin kysymykseen, jonka hän oli esittänyt aiemmin: onko jotain muuta, mitä Will ei tiedä Ronniesta. Ronnie sanoo näyttävänsä tämän asian. Hän soittaa Willille pianoa ja paljastuu, että Ronnie on erittäin lahjakas pianon soittaja. Se on ensimmäinen kerta, kun Ronnie soittaa pianoa avio-eron jälkeen. Will ja Ronnie suutelevat toisiaan.


title: The Last Song

text: Will ajaa Ronnien kotiin, jossa Steve työstää lasimaalausta. Ronnie sanoo, että juttelisi näistä asioista tyttökaverin kanssa, jos hänellä sellainen olisi, muttei ole, joten pyytää, että voisi jutella isänsä kanssa. Ronnie kertoo olevansa rakastunut tähän poikaan ja kysyy onko se hullua. Steve kertoo, että rakkaus on hullu asia. Hän myös kertoo isälleen, että soitti pianoa ja se tunti kuin hän ei koskaan olisi lopettanutkaan.


title: The Last Song

text: Steve, Jonah ja Ronnie menevät kaikki katsomaan Willin lentopallo-ottelua rannalle. Ronnie kuulee Ashleyn syyttävän Steveä kirkon polttamisesta. Ottelun jälkeen Jonah tuo Ronnielle kirjeen, joka sisältää hääkutsun. Ronnie juoksee kirkolle, jossa hänen isänsä on ja kertoo saaneensa kutsun häihin. Steve antaa Ronnielle rahaa uuden mekon ostamiseen häitä varten. Steve kertoo, että viihtyy kirkossa olosta, koska hän vietti puolet lapsuudestaan siinä kirkossa ja on aina pitänyt paikasta ja tulee aina pitämään. Ronnie kysyy, että miksi ihmiset väittävät Steven polttavan kirkon, Steve kertoo, että se on totta: Hän oli viimeinen paikalla ja hän oli lääketokkurassa varmaankin kävellyt ja horjauttanut kynttilän lattialle. Steve kuitenkin sanoo, että ainoa asia jonka hän muistaa on että hän oli viimeinen kirkossa silloin ja tuli kirkkoon soittaakseen pianoa ja seuraava asia, jonka hän muistaa, on että hän heräsi ulkona ja palomiehet olivat pelastaneet hänet. Kun Ronnie kyselee lääkkeistä, niin Steve sanoo, että se ei ole tärkeää.


title: The Last Song

text: Ronnie ja Will istuvat Steven talon terassin portailla ja Ronnie katselee kuinka hänen isänsä ja veljensä työstävät lasimaalauksia. Ronnie kertoo Willille, miten hänen isänsä luulee aiheuttaneensa tulipalon. Will sanoo olevansa varma, ettei hänen isänsä tehnyt sitä. Seuraavaksi Will on autokorjaamolla ja juttelee Scottin kanssa ja paljastuu, että Scott aiheutti tulipalon. Will pyytää Scottia paljastamaan itsensä, mutta Scott kieltäytyy, koska koko kaupunki luulee sen olevan tuhopoltto.


title: The Last Song

text: Ronnie on matkalla ostamaan itselleen pukua häihin, kun näkee Balzen ja Marcuksen riitelevän ja Marcuksen syyttävän Blazea siitä, että tämä on ottanut hänen rahansa. Balze sanoo, ettei hänellä ole Marcuksen rahoja. Marcus häipyy ja Blaze alkaa itkeä. Ronnie tuntee myötätuntoa Blazea kohtaan ja antaa tälle rahat, joilla hänen oli tarkoitus ostaa mekko.


title: The Last Song

text: Ronnie kertoo Jonahille, että antoi rahat pois, mutta tämä ei saa kertoa isälle. Jonah katselee kun Ronnie yrittää epätoivoisesti löytää sopivaa tyyliä häihin, joten hän ottaa esiin säästönsä ja antaa kaiken Ronnielle. He menevät yhdessä ostamaan Ronnielle mekon. Häissä Steve varoittaa Williä siitä, ettei tämä pelehdi Ronnien kanssa. Häissä Blaze toimii avustajana tarjoilemassa juotavaa ja kiittää Ronnieta teosta, vaikkei olisi sitä ansainnutkaan. Blaze kertoo jättäneensä Marcuksen. Ronnien ja Willin tanssiessa he kuulevat Marcuksen ja Bazen tappelevan ja Marcus ppitelee kiinni tytöstä kovakouraisesti. Marcus on juovuksissa ja sanoo, että heidän juttunsa ei ole ohi ennen kuin hän itse niin päättää. Will tulee ja käskee Marcuksen lähteä. Marcus sanoo ottavansa Blazen mukaansa. Marcus heittää juotavaa Blazen ja Ronnien päälle. Marcus sanoo ottavansa mukaansa Bazen sijaan Ronnien. Will ja Mrcus aloittavat tappelun, jossa Will revitään pois Marcuksen päältä ja Marcus pakenee.


title: The Last Song

text: Heidän ajaessa Ronnien luo Jonah sanoo, että munat kuoriutuvat tänään. He auttavat pikkuiset valekarettikilpikonnat mereen ja Ronnien kääntyessä hän huomaa isänsä makaavan maassa yskien ja saaneen jonkinlaisen kohtauksen. Ronnie juoksee hätääntyneenä isänsä luokse ja käskee jonkun soittamaan hätänumeroon.


title: The Last Song

text: Sairaalassa lääkäri istahtaa Ronnien viereen ja kertoo, että Steven syöpä on levinnyt keuhkoihin saakka ja hänen on vaikeampi hengittää eikä syöpää ole enää niin helppo hoitaa, koska se on levinnyt niin laajalle. Hoitaja kertoo myös, että Steve pyysi, että saisi vähemmän lääkitystä kun hänen lapsensa tulevat, sillä hän haluaa olla jopa henkisesti mukana heidän touhuissaan eikä lääketokkurassa. Ronnie menee isänsä huoneeseen ja itkee miksei tämä voinut kertoa heille. Hän kertoo, ettei halunnut surun olevan osa sitä kesää. Ronnie sanoo rakastavansa isäänsä ja isä sanoo rakastavansa Ronnieta. Ronnie kertoo myös Jonahille tilanteen.


title: The Last Song

text: Yöllä Ronnie herää ja huomaa, ettei Jonah ole vuoteessaan. Jonah on lasimaalausten luona ja sanoo, että hän aikoo tehdä lasimaalaukset loppuun omin voimin. Jonah purkaa suruaan Ronnieen ja Will lohduttaa häntä. Ronnie lupaa, että he voivat auttaa Jonahia ja Jonah lupaa opettaa heitä. Will ja Jonah työstävät lasimaalauksia, kun Ronnie on isänsä luona sairaalassa. He katsovat televisiota ja menevät kävelylle. Steve pyytää, että Ronnie veisi hänet kotiin ja Ronnie suostuu.


title: The Last Song

text: Matkalla kotiin he pysähtyvät kirkon luo, jonka lasimaalaukset ovat valmiit. Steve kehuu Jonahia hyvästä työstä. Will menee tapaamaan Scottia uudelleen ja tällä kertaa Scott suostuu kertomaan totuuden. He menevät Steven luo ja Scott kertoo, miten he olivat viettämässä iltaa kirkon luona ja juomassa. Marcus ja tämän porukat saapuivat paikalle ja silloin Will häipyi. He leikkivät tulella ja siitä tulipalo sai alkunsa. Steve sanoo, ettei heidän tarvitse mennä kertomaan totuutta poliisiasemalle. Ronnie on kuunnellut keskustelua salaa terassilta ja lähtee suuttuneena pois. Will juoksee hänen peräänsä ja Ronnie huutaa Willille: Miksei hän voinut kertoa totuutta, kun näki, kuinka paljon Steveä koski ajatus siitä, että ähn oli polttanut kirkon? Ronnie sanoo, ettei pysty luottamaan Williin enää, joten jättää tämän. Hän haukkuu Williä pelkuriksi ja valehtelijaksi ja sanoo, ettei halua Williä lähelle itseään tai isäänsä. Kim saapuu paikalle ja Ronnie juoksee halaamaan häntä ja itkee.


title: The Last Song

text: Kim kysyy, onko Ronnie pakannut ja tämä sanoo, ettei lähde heidän mukaansa. Hän jää huolehtimaan Stevestä kun Jonah lähtee äitinsä kanssa. Ronnie lukee myös kirjeet, joita hänen isänsä oli hänelle lähettänyt. Terassilla he puhuvat Willistä. Isä myös vakuuttaa Ronnielle, että jonain päivänä Ronnie vielä soittaa pianoa, eikä se ole Steven tai Kimin vuoksi vaan hänen itsensä takia, koska musiikki ja rakkaus tuottavat iloa.


title: The Last Song

text: Ronien tullessa kotiin hän huomaa isänsä istuvan pianon ääressä muttei soita sitä. Steve sanoo, että ei pysty tekemään laulua loppuun, jota hän oli työstänyt, koska hänen käsiinsä sattuu. Steve siirtyy istumaan terassille. Ronnie päättää työstää sen loppuun isänsä puolesta ja huomaa isän nimeävän laulun nimeksi Ronnien laulu. Ronnie alkaa soittaa laulua ja lisää mukaan omia nuottejaan. Isä kuuntelee hymy suin terassilla Ronnien soittoa ja muistelee heidän yhteisiä aikojaan: kävelymatka ja olo rannalla ja Ronnien lettujen paistoa. Ronnie saa laulun valmiiksi ja katsoo terassille. Hän näkee vesilasin, joka on kaatunut pöydälle ja isän käsi sen vieressä liikkumattomana. Ronnie tietää, että nyt isä oli poissa ja alkaa itkeä.


title: The Last Song

text: Juuri ennen hautajaisia Kim ja Ronnie juttelevat. Kim sanoo, että Ronniella on oikeus sulkeutua, mutta ei työntää äitiään pois. Ronnie sanoo, että niin hän tekee: työntää ihmiset pois, niin kuin hän teki Willillekin. Kim sanoo, että ihmiset eivät ole täydellisiä ja että hän ja isä ovat samanlaisia: he molemmat tunsivat kaiken hyvin syvästi. Hautajaisissa Ronnie pitää puheen, mutta sanoo, että hänellä ja isällä oli yhteinen kieli, jolla hän halusi pitää puheen: musiikki. Ronnie siirtyy pianon luo ja juuri ennen kuin hän alkaa soittaa Will saapuu. Hän katsoo lasimaalausta, jota hänen isänsä oli työstänyt ja siihen paistaa aurinko: hänen isänsä oli aikaisemmin sanonut, että aina kun aurinko paistaa sen ikkunan läpi, se on merkki siitä, että hän on paikalla. Ronnie tervehtii isäänsä ja alkaa soittaa. Hän soittaa saman laulun mitä hänen isänsä oli työstänyt. Soiton jälkeen ihmiset pahoittelevat Ronnien menetystä. Will saapuu Ronnien luo ja Ronnie sanoo, että hänelle merkitsi paljon, että tämä tuli. Tämän jälkeen joku tulee sanomaan hänelle, että hänen isänsä pianonopettaja haluaisi tavata Ronnien.


title: The Last Song

text: Ronnie palaa isnsä asunnolle ja pakkaa tavaroitaan. Hän näkee Willin ulkona ja juoksee Willin luo. Will pyytää anteeksi kaikkea. Ronie pyytää myös anteeksi. Ronnie sanoo, että ihmiset tekevät virheitä. Will kertoo, että koulu, mihin hänet on hyväksytty, on hyvä, muttei hänelle. Will aikoo aloittaa opintonsa Columbiassa. Tässä vaiheessa alkaa soida Cyrusin kappale "When I Look at You". Ronnie juoksee halaamaan Williä ja he suutelevat. Ronnie on pakannut kaiken valmiiksi, jopa isänsä mustan pianon ja elokuva loppuu, kun Ronnie on matkalla kohti Columbiaa äitinsä luokse.


title: The Last Song

text: Ennen kuin elokuvaa alettiin suunnitella, Sparks mietti voivansa kirjoittaa kirjan nuoremmille kuin 20 tai vanhemmille kuin 50, sillä oli kirjoittanut juuri novellin tämän ikäluokan välisille ihmisille. Hän itse sanoi: "Nojauduin teinitarinan puolelle, koska siitä on jo aikaa, kun olen tehnyt sellaisen [...] en ole tehnyt sellaista "Walk To Rememberin" jälkeen. Se kertoi teini-ikäisestä pojasta, joten tehdäkseni tämän erilaiseksi ajattelin kirjoittavani teini-ikäisestä tytöstä. Päätöksen jälkeen hän sai puhelinsoiton Gibgotilta. Sparks kertoi: "Sain puhelinsoiton Jennifer Gibgotilta. Hän sanoi 'Hei, tässä on Jennifer Gibgot' ja minä sanoin 'Hei, kuka olet?' koska en tiennyt, kuka hän oli. Hän kertoi olevansa Adam Shankmanin sisko ja he ovat Offspring Entertainmentin tuottajia. Hän kertoi, että he olivat palkanneet Mileyn kahteen Disneyn elokuvaan: "" ja halusi tehdä jotain erilaista toiseen elokuvaan kuin Hannah Montanan rooli. Jennifer kysyi minulta, onko minulla mitään ideoita ja sanoin että ei, mutta on hassua että sanoit noin, koska ajattelin tehdä tarinan teini-ikäisestä tytöstä.


title: The Last Song

text: Sparks ja Jennifer keskustelivat muutamia kertoja ja puhuivat myös Mileyn kanssa siitä, mitä hän halusi ja ei halunnut tehdä. Sparks kertoi haluavansa tietää perusasioita, kuten halusiko hän esimerkiksi laulaa elokuvassa, johon Miley totesi ettei halua laulaa. Hän kysyi myös, että haluaako hän Billy Rayn näyttelemään isäänsä, hän sanoi että ei todellakaan, mutta totesi silti rakastavansa isäänsä. Sparks kysyi Mileylta, onko tällä jotakin erityistä, josta hän on kiinnostunut, ja Miley kertoi pitävänsä eläimistä. Sparks kertoi: "Yksi kaikkein vaikeimmista töistä minulle oli keksiä prosessi, joka tuo Ronnien ja Willin yhteen. Sparks ja Jeff Van Wie kävivät monia ideoita läpi. Sparks kommentoi: "Tiesin sen olevan kesätarina, joten sen piti olla jotain, mikä tapahtuu kesällä ja pakottaa roolit yhteen vaikkeivät he haluaisikaan olla yhdessä ja sen piti loppua ennen kuin kesä päättyisi. Tavallisesti se olisi jotain aivan normaalia, kuten kesätyö tai kesäleiri, joka pakottaa heidät olemaan yhdessä. Emme halunneet tehdä sitä, mutta koska Miley pitää eläimistä, aloimme miettiä erilaisia vaihtoehtoja sen pohjalta. Lopulta tulimme siihen ajatukseen, että voisimme käyttää merikilpikonnia."


title: The Last Song

text: Sparks esitteli ideansa Disneylle ja Cyrusin perheelle. Sparks kertoi: "Sanoin, että tämä on tarina, jonka aion kirjoittaa seuraavaa novelliani varten." Sparks päätti, että tämä on se, josta hän aikoo kirjoittaa. Hän esitteli ideansa Jasonille ja tämä esitteli sen Disneylle ja Jenniferille. Sitten Sparks meni käymään Cyrusien luona ja tapasi Cyrusin perheen kunnolla ensimmäistä kertaa. Sparks kertoo, että hänellä oli pitkä ja luistava juttutuokio Billy Rayn kanssa. Sparks kertoo: "He pyysivät minun kirjoittaa käsikirjoitus ensin, koska Mileyllä oli vain vähän aikaa kuvata elokuva: Hänellä oli televisiosarja, musiikki, kiertue ja "", joten oli erittäin kiireinen. He pyysivät ja minä sanoin 'Ehdottomasti.'" Lopulta hän sai elokuvallekin aikaa.


title: The Last Song

text: Sparks sai ensimmäisen käsikirjoitusluonnoksen valmiiksi joulukuussa 2008, ensimmäisen uusintakirjoituksen myöhemmin samana kuukautena ja toisen (joka oli myös viimeinen) uusintakirjoituksen tammikuussa 2009, jonka jälkeen valittiin elokuvan ohjaaja. Molemmissa uusintakirjoituksissa ei mennyt kuin muutama päivä, ja Sparks ajattelikin sen olevan helppoa työtä. Lopullinen elokuvakäsikirjoitus oli noin 100 sivua pitkä. "The Last Song" ei ole ensimmäinen elokuvakäsikirjoitus, jonka Sparks on luonut. Novelli valmistui kesäkuussa 2009 eli samaan aikaan jolloin elokuvan kuvaukset alkoivat. Novelli julkaistiin 8. syyskuuta 2009.


title: The Last Song

text: Maaliskuussa 2009 Disney julkisti, että elokuvan ohjaa Julie Anne Robinson. "The Last Song" on Robinsonin ensimmäinen pitkä elokuva, vaikka hän onkin ollut mukana monissa televisiosarjoissa. Robinsonin uusimpia töitä ovat televisiosarjojen "Weeds" ja "Greyn anatomia" jaksot.


title: The Last Song

text: Cyrus valitsi roolillensa nimen "Ronnie" isoisänsä Ron Cyrusin muistoksi, joka menehtyi vuonna 2006. Ensin rooli nimettiin nimellä "Kirby", jota Sparks ehdotti. Myöhemmin se muutettiin nimeen "Hilary", mutta myöhemmin Sparks tarjosi Cyrusille tilaisuutta nimetä sen oman mielensä mukaan. Sparks muutti nimen Cyrusin toiveesta nimeksi "Veronica", mutta rooli on nimetty Ronnieksi novellissakin. Elokuvakäsikirjoituksen valmistuttua Sparks oli varma, että Cyrus hoitaisi roolin näyttelemisen hyvin ja menestyvästi: "Ensimmäinen ajatus jonka sain kun olin saanut käsikirjoituksen valmiiksi oli wow, toivon että hän pystyy tekemään tämän, tämä on hankala rooli, koska minä tuon esiin kaikki asteikot eri tunteilla ja hän on vasta seitsemäntoista vuotias tyttö, joka on työskennellyt Disney Channelilla. Oletko valmis ottamaan tämän roolin?" Vieraillessaan elokuvan kuvauspaikalla janähdessään Cyrusin näyttelevän hänen murheensa hävisivät. Esittääkseen New Yorkista tullutta teiniä Cyrusin oli päästävä eroon eteläisestä amerikanenglannista ja hänen oli opittava soittamaan pianoa. Tässä häntä avusti murreopettaja. Elokuvan valmistuksen jälkeen Cyrus sanoi, että on muuttunut paljon kesäkurssinsa aikana Georgiassa, jopa muutamaan saman tyyppiseen tapaan kuin Ronnie muuttuu elokuvassa. "Näyttämällä tämän elokuvan tunnen kuin näyttäisin osan kasvustani myös henkisesti. Olen todella innoissani siitä, että ihmiset saavat nähdä sen."


title: The Last Song

text: Huhtikuussa 2009 Disney valitsi Rafi Gavronin näyttelemään roolia nimeltä Will Blakelee, mutta toukokuussa he vaihtoivat valintansa australialaiseen näyttelijään Liam Hemsworth. Nikki Finken mukaan Hemsworth oli ollut Los Angelesissa vain kolme viikkoa eikä ollut löytänyt vielä agenttiaan, kunnes hänet sitten valittiin rooliin. 18. toukokuuta 2009 valittiin Steve Millerin rooliin Oscar-ehdokas Greg Kinnear. Kelly Prestonin osa näyttelemään roolihahmoa nimeltä Kim on ensimmäinen rooli jonka hän on ottanut vastaan sitten poikansa Jett Travoltan kuoleman. Huhtikuussa 2009 Adam Barnettin ajateltiin ottavan ensin Cal Johnsonin roolin, joka siis on elokuvan stunttien koordinaattori, mutta päätös vaihdettiinkin, sillä hänet valittiin näyttelemään Teddyn roolia.


title: The Last Song

text: Cyrusilla ja Hemsworthilla on ollut on-off-suhde myös tosielämässä.


title: The Last Song

text: "When I Look at You", joka on Miley Cyrusin kappale, kirjoitettiin alun perin tämän seuraavalle EP-levylleen "The Time of Our Lives", mutta sanoitus sopi elokuvan juoneen niin hyvin, että se päätettiin ottaa mukaan elokuvan soundtrackiksi. Siitä tulikin elokuvan pääasiallinen soundtrack. Kappale esiintyy elokuvan trailerissa ja elokuva loppupuolella. Rob Thomasin albumin "Cradlesong" julkaisupäivänä (30. kesäkuuta 2009) hän kertoi haastattelussa seuraavalla tavalla: "Minun ystäväni Adam Shankman, joka juuri ohjasi Mileyn elokuvan, soitti minulle ja sanoi minulle, ‘Sinun täytyy kirjoittaa kappale tätä elokuvaa varten.'... Ja ehdottomasti minä kirjoittaisin Cyrusille kappaleen.” Soundtrackilta löytyy toinenkin kappale Miley Cyrusilta.Novellin ilmestyessä 8. syyskuuta 2009, Sparks aloitti kirjakiertueensa, jolloin hän vieraili kolmessatoista kaupungissa ja teki monia haastatteluja. Haastatteluissa hän kertoi kahdesta hänen kasialaansa olevasta: itse kirjasta ja elokuvan käsikirjoituksesta. Cyrus ja Walt Disney Studion puhemies Dick Cook juttelivat elokuvasta 11. syyskuuta 2009 ensimmäisessä D23 Expossa.


title: The Last Song

text: 11. syyskuuta 2009 julkaistiin ensimmäiset klipit elokuvasta, johon oli siroteltu joukkoon yksi versio kappaleen "When I Look At You" musiikkivideo. Elokuvan ensimmäinen traileri julkaistiin Cyrusin kiertueessa "Wonder World Tour". Traileri nähtiin ensimmäisen kerran konsertin ensimmäisellä pysähdyspaikalla 14. syyskuuta 2009 Portlandissa, Oregonissa. Traileri näytettiin konsertin puolessa välissä isolta videonäytöiltä, jotka ympäröivät lavaa. Trailerin päätyttyä Cyrus soitti valkoista pianoa ja lauloi kappaleen "When I Look At You" samaan aikaan kun elokuvapätkät pyörivät hänen takanaan näytöistä. 16. marraskuuta 2009 elokuvan Facebook-sivulla julkaistiin kolme ensimmäistä kuvaa elokuvasta. Seuraavana päivänä elokuvan traileri oli nähtävissä kaikkialla.


title: The Last Song

text: 13. joulukuuta 2009 Kinnear, Cyrus ja Hemsworth juonsivat ABC Familyn televisioelokuvan "Santa Baby 2". Samassa tilaisuudessa näytettiin uusia katkelmia elokuvasta.


title: The Last Song

text: Alun perin "The Last Songin" oli ilmoitettu saavan ensi-iltansa 8. tammikuuta 2010, mutta 22. syyskuuta 2009 ilmoitettiin ajankohdan muuttumisesta: elokuvan kerrottiin ilmestyvän 2. huhtikuuta 2010. Todettiin, että elokuvan ilmestyminen keväällä on parempi ajatus kuin tammikuussa. Tämänkin jälkeen Yhdysvaltojen ensi-iltaa aikaistettiin kahdella päivällä ja ilmestymispäivä on 31. huhtikuuta 2010. Elokuva sijoittui neljänneksi viikonlopun lippukassalla keräten yhteensä 16 007 426 dollaria. Elokuva keräsi Yhdysvalloissa 58 600 765 dollaria ja maailmanlaajuisesti 65 700 765 dollaria.


title: The Last Song

text: The Last Song keräsi suurimmaksi osakseen negatiivisen vastaanoton.


title: The Last Song

text: Käsikirjoitus sai huonon vastaanoton. Mick LaSalle "San Francisco Chroniclesta" toteaa, että käsikirjoituksessa on monia "kohtauksia, joissa ei ole tunteellista järkeä" ja jatkaa: "Juonirakenne on heikko. Tapahtumat eivät siirry sujuvasti seuraavasta toiseen." Kriitikot olivat pettyneitä myös Cyrusin esiintymiseen, sillä he olivat negatiivisia tämän näyttelijän taidoista. Jay Stone "Ottawa Citizenistä" toteaa Cyrusin roolista vihaisena Ronniena näin: "Koostuen nyrpistyksistä ja ivasta [...] Cyrusilla ei ole paljon rohkeutta, mutta hänellä on aktiviteetti tietyssä paikassa." Rob Nelson "Varietystä" kirjoittaa näin: "Cyrus ei ole vielä oppinut näyttelemään [...] Mutta hän tuo kyllä esiin melkoisen iskun pianistina." A. O. Scott "The New York Timesista" uskoo, että vaikka "hänen Hannah Montana -persoonallaan on jonkinlaista aggressiivista charmia", "The Last Songissa" hän "näyttelee mieluummin kuin tutkii hänen roolinsa motiiveja tai tunteita." Roger Ebert antoi elokuvalle 2,5 pistettä neljästä. Hän ylisti näyttelijöitä ja ohjausta, muttei ollut vakuuttunut juonesta tai Sparksin kirjoituksesta.


title: The Last Song

text: Kinnearin esiintyminen sai puolestaan positiivisen vastaanoton. A. O. Scott kirjoittaa näin: "on kiva nähdä Mr. Kinnearin näyttelevän täysin myötätuntoista roolia vaihteeksi, mutta hänen oveluutensa ja hienovaraisuutensa tuntuivat menevän hukkaan projektissa, josta ei edes paljon välitetty." Michael Phillips "Chicago Tribunesta" kirjoittaa: "Luotettavan rehellinen ja vaikuttava." Glen Whipp "Associated Pressistä" kirjoittaa: "Kinnear tuo elokuvaan arvokkuuden, jota se ei ansaitse" ja antoi elokuvalle arvosanaksi kaksi tähteä. Stephen Witty "The Star-Ledgeristä" kommentoi: "uusi tulokas Carly Chaikin, joka esittää "pahaa tyttöä" [...] jännittävällä sekoituksellaan villiyttä ja herkkyyttä. Puolessa välissä aloin epätoivoisesti toivoa, että Chaikin esittäisi elokuvan pääosaa." Colemanin vastaanotto oli ristiriitainen.


title: Nettiapteekki

text: Nettiapteekki on apteekki, josta tuotteita voi tilata internetin kautta eli se on verkkokauppa.


title: Nettiapteekki

text: Monet nettiapteekit myyvät reseptilääkkeitä vain reseptiä vastaan, mutta jotkut nettiapteekeista eivät vaadi reseptiä. Monissa nettiapteekeissa on omat lääkärinsä, jotka tarkastavat lääkepyynnön ja kirjoittavat reseptin tämän mukaisesti. Jotkut nettiapteekit tarjoavat lääkkeitä ostettavaksi ilman reseptiä tai lääkärintutkimusta. Tätä käytäntöä on kritisoitu mahdollisesti vaaralliseksi erityisesti niiden ihmisten taholta, joiden mielestä vain lääkärit voivat luotettavasti tarkistaa lääkkeiden yhteisvaikutukset, riski/hyöty-suhteen ja lääkkeen sopivuuden potilaalle.


title: Nettiapteekki

text: Suomessa potenssilääke "Viagrasta" on tullut suosituin Internetistä tilattu lääke.


title: Nettiapteekki

text: Kuluttajat ympäri maailmaa usein tilaavat reseptilääkkeensä joko omien maidensa nettiapteekeista, tai ulkomailta kuten Intiasta, Pakistanista tai Filippiineiltä. Jotkut näistä nettiapteekeista vaativat reseptejä, kun taas muut eivät. Niistä, jotka eivät vaadi reseptiä, jotkut vaativat kuluttajaa täyttämään terveyskyselyn tilauksen yhteydessä. Netistä saatavat lääkkeet ovat yleensä tunnettujen lääketehtaiden valmisteita, mukaan lukien Pfizer, Wyeth, Roche ja geneeriset intialaiset valmistajat Cipla ja Ranbaxy Laboratories, sekä Teva Pharmaceutical Industries Israelista.


title: Nettiapteekki

text: Vuoden 2011 huhtikuusta saakka myös suomalaiset apteekkiluvan haltijat ovat saaneet tarjota palveluitaan internetissä verkkokaupan muodossa. Suomalaisen nettiapteekin toimintaa valvoo Fimea. Se myös pitää listaa laillisista suomalaisesta internetapteekeista. Ajantasainen lista löytyy Fimean verkkosivuilta.


title: Nettiapteekki

text: Nettiapteekin perustamiseen vaaditaan jo olemassaoleva apteekkilupa. Suomalainen nettiapteekki on siis aina proviisorin vastuulla. Haasteena on erottaa suomalainen nettiapteekki luontaistuotekaupan tarjoamasta verkkopalvelusta. Fimean sivuilta voi kuka tahansa tarkistaa, onko kyseessä suomalainen nettiapteekki. Lisäksi kaikki Suomen Apteekkariliiton jäsenapteekkien tarjoamat verkkoapteekit löytyvät eAPTEEKISTA, osoitteesta www.eApteekki.fi.


title: Nettiapteekki

text:
Suomalainen nettiapteekki on velvoitettu antamaan lääkeneuvontaa.
Suomeen voi tilata lääkkeitä myös ulkomaisista nettiapteekeista mikäli kyseinen apteekki on rekisteröity Euroopan Unionin alueella ja sitä valvoo jonkin EU-maan viranomainen. Euroopan komissio otti vuonna 2015 käyttöön yhteisen logon, joka on näkyvillä kaikkien rekisteröityjen nettiapteekkien sivuilla.


title: Nettiapteekki

text: Reseptilääkkeitä ei kuitenkaan voi ostaa ilman reseptiä edes rekisteröidyistä nettiapteekeista. Tämän takia ostamiseen tarvitaan joko etukäteen hankittu resepti, tai vaihtoehtoisesti kuluttajan täytyy asioida nettiapteekissa, jossa lääkäri kirjoittaa reseptin ostotapahtuman yhteydessä.


title: Nettiapteekki

text: Nettiapteekit ovat vakiinnuttaneet paikkansa myös huumaavien lääkkeiden kauppapaikkana. Internetistä on helppoa etsiä hakukoneella haluttua lääkettä myyvä apteekki ja tehdä tilaus. Nettiapteekit myyvät (suluissa suomalaisia esimerkkilääkkeitä) bentsodiatsepiineja ("Xanor", "Diapam"), opioideja ("Panacod", "Oxycontin") stimulantteja ("Ritalin", "Concerta", "Adderall", "Dexedrine") ja barbituraatteja ("Barbivet").


title: Aune Mänttäri

text: Aune Mänttäri (o.s. Partanen, s. 23. heinäkuuta 1936 Kontiolahti) on kauppapuutarhuri ja entinen kansanedustaja. Mänttäri toimi Suomen Maaseudun Puolueen (1972) ja Suomen Kansan Yhtenäisyyden puolueen (1972–1975) eduskuntaryhmissä. Hän on työskennellyt kukkakauppiaana Joensuussa (1964–1998) sekä puutarhaviljelijänä Kontiolahdella (1962–1992) ja Vehkalahdella, nykyisessä Haminassa (1998–).


title: Aune Mänttäri

text: Vuoden 1991 eduskuntavaaleissa Mänttäri oli Naisten puolueen ehdokas. Eduskuntavaaleissa 1995, kunnallisvaaleissa 2008 ja eurovaaleissa 2009 hän on esiintynyt Itsenäisyyspuolueen listalla.


title: Suomen Viron-instituutti

text: Suomen Viron-instituutti () on Tallinnassa ja Tartossa toimiva suomalainen instituutti, jonka tehtävänä on ”ylläpitää ja kehittää suomalais-virolaisia kulttuurisuhteita ja koulutusyhteistyötä, tiedottaa Suomesta sekä edistää Suomen ja Viron välisiä yhteyksiä yhteiskunta- ja elinkeinoelämän eri aloilla”. Instituutin toimintaa ylläpitää Suomen Viron-instituutin säätiö. Instituutti on perustettu vuonna 1994.


title: Suomen Viron-instituutti

text: Suomen Viron-instituutti järjestää yhteistyössä alan toimijoiden kanssa erilaisia kulttuuritapahtumia, taiteilijavierailuita ja luentoja. Yksi sen perustoiminnoista on myös suomenkielisen kirjaston ja lukusalin ylläpito.


title: Suomen Viron-instituutti

text: Suomi-instituutin toimipiste Tallinnassa sijaitsee Kirjailijaliiton talossa (Harju 1). Tartossa sijaitsee instituutin kirjasto ja lukusali (Ülikooli 11).


title: Suomen Viron-instituutti

text:
Vuonna 2017 Suomen Viron-instituutti vastasi useista Suomi 100 -tapahtumista Virossa.
Suomi 100 -suurkonsertti järjestettiin 10.6.2017 Tallinnan Vapaudenaukiolla ja oli juhlavuoden päätapahtuma. Lavalla nähtiin suomalaisia ja virolaisia pop- ja rockmuusikkoja, jotka esiintyivät yhdessä ja erikseen: Saara Aalto, Tõnis Mägi, Paleface, Chalice, Iiris, Tuomo, Mari Kalkun, Ailu Valle, Jüri Pootsmann, Lenna, Scandinavian Music Group, Ronya, Stig Rästa, Villu Tamme, Petri Laaksonen, Jaan Pehk ja Kalle Sepp. Konsertin juonsivat Sanna Stellan ja Jan Uuspõld.


title: Suomen Viron-instituutti

text: 100 esinettä Suomesta


title: Suomen Viron-instituutti

text: Näyttely kertoo elämästä Suomessa esittelemällä yhden esineen kultakin itsenäisyyden vuodelta. Se kertoo Suomesta ja suomalaisuudesta arkisin, innovatiivisin ja humoristisin esimerkein. Näyttelyn kuraattoreina toimivat historioitsija ja kirjailija Anna Kortelainen sekä designer Pekka Toivanen. Näyttelystä on tehty myös verkkoversio.


title: Suomen Viron-instituutti

text: 100 Talks – suomalais-virolaisten keskustelujen sarja


title: Suomen Viron-instituutti

text: Instituutti järjesti mahdollisuuden vaihtaa mielipiteitä ja kokemuksia ja käydä suomalais-virolaisia keskusteluita. Virolaiset tahot saivat hakea insituutilta tukea tuodakseen suomalaisia esiintyjiä omiin tilaisuuksiinsa Virossa. Suomen Viron-insituutti taltioi keskustelut ja jakoi oman YouTube-kanavan kautta kaikille.


title: Suomen Viron-instituutti

text: 100 hetkeä -valokuvakilpailu


title: Suomen Viron-instituutti

text: Kesällä 2017 järjestettiin valokuvakilpailu, jossa suomalaiset kuvasivat Viroon liittyviä elämyksiä ja kokemuksia ja virolaiset puolestaan kaikkea, minkä kokivat olevan suomalaista tai liittyvän Suomeen. Suomalais-virolainen tuomaristo valitsi voittajakuvat hashtagilla "#vironhetki" tai "#soomehetk lähetetyistä kuvista." Parhaat kuvat olivat vuosina 2017 ja 2018 esillä Tallinnan Viru Keskuksessa, Tarton Kaubamajassa ja Helsingin Sanomatalossa.


title: Suomen Viron-instituutti

text: Instituutti tukee suomen kielen opetusta Virossa ja erityisesti kouluissa, joissa suomea opetetaan toisena vieraana kielenä. Instituutti järjestää ja tukee monia eri hankkeita ja tapahtumia: suomen kielen kilpailuja, suomen kielen opettajien koulutustilaisuuksia yms. Vuonna 2017 Suomen Viron-instituutti julkaisi suomen kielen oppimateriaalit virolaisten koulujen 6.–9. luokille. .


title: Nicole Parker

text: Nicole Frances Parker (21. helmikuuta 1978 Irvine, Kalifornia) on Emmy-palkittu yhdysvaltalainen näyttelijä, joka tunnetaan parhaiten FOXin sketsikomediasarja MadTV:n näyttelijäkaartilaisena. Hän on pisimpään sarjassa ollut naisnäyttelijä vuodesta 2003. Tällä hetkellä hän esittää Elphabaa Tony-palkitussa Wicked-musikaalissa.


title: Nicole Parker

text: Kotikaupungissaan Irvinessä, Kaliforniassa, hän esiintyi South Coast Repertoryssa ja Laguna Playhousessa. Hän opiskeli myös teatteria ja laulua Indianan yliopistossa ja esiintyi improvisaatioseurueessa nimeltä The Original Full Frontal Comedy. Yliopiston jälkeen Parker esiintyi Edinburgh Fringe-festivaaleilla Second Cityssä, Chicagossa, Bloemendaalissa, Unhinged Academyssa ja Groningenissa. Lisäksi hän ja muutama hänen yliopistotoverinsa perustivat teatteriryhmän nimeltä Waterwell Productions. Parker muutti Amsterdamiin kahdeksi vuodeksi, jossa hän esiintyi komediashow Boom Chicagossa Ike Barinholtzin ja Jordan Peelen kanssa. Molemmat herrat ovat myös olleet MadTV:ssä.


title: Nicole Parker

text: Parker liittyi MadTV:n näyttelijäkastiin vuonna 2003 tunnusmaiseksi esiintyjäksi yhdeksännelle tuotantokaudelle. Hänet liitettiin myöhemmin varsinaiseen näyttelijäkaartiin seuraavalle kaudelle. Parkerin huomattavimmat roolit sisältävät Inside Looking Out-emäntä Pat-Beth LaMontrose ja huoleton sekä lapsellinen Disney-tyttö. Hänellä on suunnaton lista julkimoimitaatioista, usein imitaatioita poptähdistä musiikkivideoparodioissa.


title: Nicole Parker

text: Vuonna 2008, kuudentena MadTV-vuotenaan, Nicole Parker jätti shown marraskuun ensimmäisellä viikolla, mutta esiintyy ainoastaan esikuvatuissa sketseissä MadTV:n sarjan finaalissa vuonna 2009.


title: Kaksijuosteiset RNA-virukset

text: Kaksijuosteiset RNA-virukset (dsRNA-virukset) ovat ryhmä viruksia, joiden genomi muodostuu kahdesta toisiinsa sitoutuneesta RNA-juosteesta. Ne jaetaan kuuteen heimoon, joista suurin on "Reoviridae". Kaksijuosteisten RNA-virusten ryhmään kuuluvat virukset ovat hyvinkin erilaisia genomeiltaan, virionien rakenteiltaan ja kohde-eliöiltään: jotkut ryhmän viruksista, kuten rotavirus, tartuttavat ihmisiä, kun taas toisten kohde-eliöitä ovat eläimet, kasvit, sienet tai bakteerit.


title: Kaksijuosteiset RNA-virukset

text: Merkittäviä kaksijuosteisia RNA-viruksia ovat esimerkiksi rotaripulia aiheuttava rotavirus, sinikielitautia aiheuttava BTV-virus, kanoja tartuttava IBD-virus ja "Pseudomonas"-bakteereja tartuttava Φ6-bakteriofagi.


title: ATK-suunnittelija

text: ATK-suunnittelija on tietoyhteiskuntaan liittyvä asiantuntija-ammatti. Nimityksen taustalla on termin automaattinen tietojenkäsittely lyhenne ATK, jota saatetaan 2010-luvulla toisinaan jo pitää vanhahtavana. 1980-1990-luvuilla ATK-suunnittelija oli myös tutkintonimike, kuten datanomi ja ATK-merkonomi. ATK-suunnittelijat toimivat erilaisten kehitys- ja ylläpitotehtävien parissa, mm. ohjelmistotuotannossa ja tietoliikennepalveluissa. Tehtäviin voi kuulua myös kouluttamista. Tietotekniikan työpaikkoja on palveluyrityksissä sekä tietotekniikkaa käyttävissä yrityksissä ja organisaatioissa.


title: ATK-suunnittelija

text: Noin puolet tietotekniikan ammattilaisista työskentelee erilaisissa suunnittelutehtävissä. Suunnittelijat toimivat kehitys- ja ylläpitotehtävissä ohjelmistotuotannossa, verkko- ja tietoliikennepalveluissa sekä käyttö- ja laitepalveluissa. Yksi ammattilainen ei pysty enää hallitsemaan koko tietotekniikan tehtäväkenttää joten sovellusalueiden osaamisen merkitys on entisestään korostunut. Oman erikoistumisalueen tehtävien lisäksi työhön voi kuulua mm. asiakaspalvelua, kouluttamista tai hallinnollisia tehtäviä. Työ tehdään usein ryhmässä, jossa suunnittelijat työskentelevät oman sovellusalueensa johdon alaisuudessa. He voivat itsekin olla esimiesasemassa riippuen työpaikasta ja tehtävistä. Työympäristö on tyypillisesti toimisto, ja työaika on yleensä päivätyö- tai virastotyöaika. Projektiluonteisissa tehtävissä työajoista saattaa ajoittain kuitenkin joutua joustamaan. Työhön voi myös kuulua matkustamista esimerkiksi asiakastapaamisiin ja tuote-esittelyihin. Suunnittelijan nimike riippuu siitä, mihin tietotekniikan osa-alueeseen hän on erikoistunut. Nimikkeet vaihtelevat myös sen mukaan työskennelläänkö yksityisellä vai julkisella sektorilla, tuottaja- vai käyttäjäorganisaatiossa sekä yrityksen koon, kulttuurin ja kansainvälisyyden mukaan.


title: ATK-suunnittelija

text: Työ- ja elinkeinoministeriön vuoden 2014 ammattibarometrin mukaan ATK-suunnittelijoista on ylitarjontaa vapaisiin työpaikkoihin nähden.


title: ATK-suunnittelija

text: Suunnittelutehtävissä on osattava hallita suuria kokonaisuuksia, jotka muodostuvat teknisistä, taloudellisista ja inhimillisistä tekijöistä. Ohjelmointikokemus, käyttöjärjestelmien hallinta ja tietokantaosaaminen vaaditaan myös usein. Joissakin suunnittelutehtävissä liiketoiminnallinen osaaminen myös on keskeistä.


title: ATK-suunnittelija

text: ATK-suunnittelijan tehtävissä tarvitaan hyvää suunnittelutaitoa, loogista päättelykykyä ja järjestelmällisyyttä sekä yleensä myös yhteistyö- ja vuorovaikutustaitoja. Käyttäjien ja asiakkaiden tarpeet on tärkeä ymmärtää, sekä asiat on osattava ilmaista sujuvasti suullisesti ja kirjallisesti, työssä on laadittava raportteja. Esiintymistaidoista on hyötyä, sillä kouluttajana toimiminen voi kuulua tehtäviin. Englannin kielen taito on tarpeen, sillä suurin osa alan kirjallisuudesta on englanninkielistä.


title: ATK-suunnittelija

text: Nopea kehitys edellyttää jatkuvaa tietotekniikan opiskelua.


title: ATK-suunnittelija

text: Toisen asteen oppilaitoksissa voi suorittaa tietojenkäsittelyn perustutkinnon, datanomi. Tutkinto voidaan suorittaa myös näyttötutkintona. Tietojenkäsittelytiedettä voi opiskella yliopistoissa ja suorittaa tutkinnon filosofian maisteri, luonnontieteellinen ala. Tietojärjestelmätiedettä opiskellen voi suorittaa kauppatieteiden maisterin tutkinnon. Ammattikorkeakouluissa voi suorittaa tekniikan ammattikorkeakoulututkinnon, insinööri sekä liiketalouden ammattikorkeakoulututkinnon, tradenomi. Teknillistieteellisellä koulutusalalla voi opiskella tietotekniikkaa. Tutkinto on diplomi-insinööri.


title: Franciscus

text: Franciscus voi viitata seuraaviin henkilöihin:


title: Polo

text: Polo voi tarkoittaa muun muassa seuraavia:


title: Locke

text: Locke voi viitata ainakin seuraaviin:


title: Gassendi

text: Gassendi voi tarkoittaa seuraavia:


title: Veracel

text: Veracel on Stora Enson ja Aracruzin yhdessä perustama selluloosatehdas Brasiliassa. Tehdas käynnistyi vuonna 2005. Tehdas tuottaa 900 000 tonnia sellua vuodessa. Valmistuessaan se oli maailman suurin eukalyptussellua valmistava tehdas. Tehdas työllistää 400 henkeä. Kustannukset olivat 1,25 mrd. $. Euroopan investointipankki EIB lainasi 110 milj. €. Muihin rahoittajiin sisältyi pohjoismainen investointipankki NIB ja Brasilian valtio.


title: Veracel

text: Veracelin tehtaan ja puuplantaasit suunnitteli Pöyry. Pöyry arvioi myös ympäristövaikutukset.


title: Veracel

text: Veracel rakennutti Brasiliassa poliisiaseman. Storan Enson johtajan Nils Grafström mukaan heille ilmoitettiin, ettei osavaltiolla ole resursseja poliiseihin Veraselin alueella. Stora Enso rahoittaa myös kuvernöörin ja kansanedustajien vaalikampanjoita Brasiliassa.


title: Veracel

text: Veraselin alihankkijat ja työntekijät ovat järjestäytyneet ja vaativat lisää oikeuksia vuonna 2008. Veracel tuomittiin työtuomioistuimessa työn ulkoistamisesta.


title: Veracel

text: Heinäkuussa 2008 Veracelin ympäristöluvat todettiin pätemättömiksi. Yhtiö sai 8 milj. € sakon ja se määrättiin korvaamaan 47 000 ha eukalyptusplantaasia sademetsällä. Syyttäjien mukaan heillä on todisteita siitä, että Veracel on lahjonut viranomaisia ja poliitikkoja.


title: Veracel

text: Chris Langin mukaan tuhannet paikalliset maanviljelijät menettivät toimeentulonsa tehtaan puupeltojen viedessä viljelymaat. Kyläläiset mukaan monet muuttivat pois 18 kk eukalyptuspeltojen perustamisen jälkeen. sekatavarakaupan myynti laski 80 %. Kylän joki oli kuivumassa. Viljelmien kemikaalit saastuttivat jokea. Kaloja ja karjaa kuoli likaisesta vedestä.


title: Yhdysvallat kesäolympialaisissa 1936

text: Yhdysvallat osallistui Berliinin kesäolympialaisiin 1936 312 urheilijan joukkueella. Maa ylsi olympialaisten mitalitilastossa toiselle sijalle. Maan urheilijat saivat yhteensä 56 mitalia, joista 24 oli kultaisia, 20 hopeisia ja 12 pronssisia.


title: LCMDF

text:
LCMDF (aiemmin Le Corps Mince De Françoise) on Helsingissä vuonna 2006 perustettu elektronista poppia ja hip hopia soittava yhtye. Yhtye koostuu kahdesta sisaruksesta, Emma ja Mia Kemppaisesta. Le Corps Mince De Françoise on menestynyt hyvin etenkin Isossa-Britanniassa, Ranskassa ja Saksassa.
LCMDF on ensimmäinen suomalainen yhtye, joka on ollut mukana New Musical Expressin kiertueella Isossa-Britanniassa. Yhtye esiintyi livenä Iso-Britannian yleisradion BBC Radio 1 -kanavalla vuonna 2011 , ja on työskennellyt maineikkaan brittiläistuottaja Dave "Switch" Taylorin kanssa, joka on tunnettu mm. Major Lazer -yhtyeestä. Vuonna 2015 julkaistu single "Fooled" nousi "The Guardian" -lehden pop playlistin kärkeen


title: LCMDF

text:
Yhtye ilmoitti maaliskuussa 2010 olevansa duo kosketinsoittaja Malin Nyqvistin jätettyä yhtyeen.
__notoc__


title: CSP Limoges

text: Cercle Saint-Pierre de Limoges eli CSP Limoges on ranskalainen koripalloseura, joka sijaitsee Limogesissa.


title: CSP Limoges

text: Vuonna 1929 perustettu seura on yksi Ranskan menestyneimmistä. Menestystä se joutui kuitenkin odottamaan aina 1980-luvulle saakka, jolloin CSP voitti heti Korac Cupin. Vuosien 1983-1994 välillä joukkue hallitsi Ranskan sarjaa voittaen kahdeksan mestaruutta. Euroopan seuramestaruuden joukkue voitti 1993, joka oli suuri yllätys.


title: CSP Limoges

text: 2000-luvulla joukkueen menestys tyrehtyi verrattuna entisiin aikoihin ja kruununa oli sarjapaikan menetys taloudellisten syiden takia vuonna 2004. Seura pudotettiin kolmanneksi korkeimmalle tasolle eli NM1-liigaan, josta joukkue nousi vuonna 2007.


title: Nykyihmisen levittäytyminen maapallolla

text: Nykyihminen ("Homo sapiens") kehittyi Afrikassa noin 200 000 vuotta sitten ja alkoi levittäytyä 60 000–100 000 vuotta sitten muillekin mantereille.


title: Nykyihmisen levittäytyminen maapallolla

text: Sata tuhatta vuotta sitten Afrikassa oli mahdollisesti jo ylikansoitusta, mikä sai jotkut ihmiset etsimään uusia asuinsijoja. Populaatiogeneetikko Luigi Luca Cavalli-Sforza arvioi nykyajan ihmisen geneettisen muuntelun pohjalta, että tuolloin ihmisiä olisi ollut 50 000.


title: Nykyihmisen levittäytyminen maapallolla

text: Afrikasta pois lähtenyt väestö oli geenitutkimusten perusteella luultavasti itäafrikkalaista metsästäjä-keräilijäväestöä, joka tuolloin dominoi Saharan eteläpuolista Itä-Afrikkaa. Heistä polveutuvat jotkin Etiopian, Kenian ja Tansanian myöhemmät metsästäjä-keräilijäkansat kuten hadzat. Tämän kadonneen väestön eli "aaveväestön" jälkeläiset ovat ei-afrikkalaisille läheisempää sukua kuin nykyisille afrikkalaisille ryhmille, jotka ovat lännestä myöhemmin saapuneiden viljelijöiden jälkeläisiä.


title: Nykyihmisen levittäytyminen maapallolla

text: Lähi-idästä on löytöjä nykyihmisen varhaisesta asutuksesta 125 000 vuoden takaa. Kuitenkin vuonna 2018 julkaistiin tutkimus, jonka mukaan ihmiset levittäytyivät Afrikan ulkopuolelle jo 174 000–188 000 vuotta sitten. Nykyihmiset eivät aluksi asuttaneet Lähi-itää pysyvästi. He palasivat Lähi-itään uudelleen 60 000–70 000 vuotta sitten ja jatkoivat muualle Aasiaan.


title: Nykyihmisen levittäytyminen maapallolla

text: Nykyihmiset levittäytyivät Etelä-Aasiaan noin 50 000 vuotta sitten ja saapuivat Australiaan meriteitse 40 000–60 000 vuotta sitten. He saattoivat käyttää meriteitä myös jo Afrikasta lähtiessään ja Etelä-Aasian rannikkoa myöten liikkuessaan. Kiinalaisten Daoxianin ja Guangxin luulöydösten perusteella tosin arvioidaan, että laji olisi siirtynyt Aasiaan jo ainakin 80 000 vuotta sitten, jolloin Euroopassa oli jo jääkausi.


title: Nykyihmisen levittäytyminen maapallolla

text: Euroopasta on löytynyt nykyihmisen jäänteitä 41 000–45 000 vuoden takaa. Nykyihmiset ovat asuneet Euroopassa tuhansia vuosia yhtä aikaa neandertalinihmisten kanssa.


title: Nykyihmisen levittäytyminen maapallolla

text: Amerikkaan nykyihmiset saapuivat Alaskan kautta Aasiasta 15 000–35 000 vuotta sitten. Silloin mantereita erottavan Beringinsalmen tilalla oli leveä kannas. Pohjois-Amerikan länsirannikko asutettiin luultavasti meren kautta.


title: Nykyihmisen levittäytyminen maapallolla

text: Amerikan asutusaaltoja on ollut useita, ilmeisesti ainakin kolme. Eräiden tutkimusten mukaan ensimmäisillä amerikkalaisilla oli australidien piirteitä. Brasiliasta löydetystä Luciaksi nimetyn kallon piirteet olivat tutkimuksen mukaan samankaltaisia kuin Australian aboriginaalien. Erään teorian mukaan australidejä muutti Amerikkaan jo 50 000 vuotta sitten, mutta myöhemmin saapuneet mongolidit surmasivat heidät. Toisin eräät tutkijat uskovat Tulimaan alkuperäisasukkaiden polveutuvan mongolidien ja australidien sekoituksesta.


title: Nykyihmisen levittäytyminen maapallolla

text: Tyynenmeren saaret ja atollit ihminen asutti viimeiseksi. Uusi-Seelanti oli viimeinen asuttamaton elinkelpoinen alue; se asutettiin 800 vuotta sitten.


title: Fallossymboli

text: Fallossymboli on miehen sukupuolielintä erektiossa kuvaava, mieskuntoa ja miehisyyttä ilmentävä merkki tai muu symboli.


title: Fallossymboli

text: Fallossymboli esiintyy muun muassa luonnonkansojen hedelmällisyyttä tavoittelevassa taikuudessa. Se ei ollut harvinainen aihe myöskään antiikin kreikan ja rooman eroottisessa taiteessa. Esimerkkejä fallossymbolista ovat muun muassa hindulaisten Linga tai luolamaalauksissa usein keihäs.


title: Fallossymboli

text: Naispuolinen, naispuolista sukupuolisuutta ja hedelmällisyyttä kuvaava symboli on lat. vulva-symboli.


title: Tšiaturan piirikunta

text: Tšiaturan piirikunta () on piirikunta Imeretin hallintoalueella Georgiassa. Piirikunnassa on noin 55 300 asukasta (2007) ja sen pinta-ala on 542 neliökilometriä. Sen keskus on Tšiaturan kaivoskaupunki.


title: Anne-Liisa Palmu

text: Annu (Anne-Liisa Marjukka) Palmu (s. 27. marraskuuta 1958 Kuusankoski) on johtajuuskouluttaja ja entinen Nokia Mobile Phonesin lakiasiainjohtaja.


title: Anne-Liisa Palmu

text: Annu (Anne-Liisa) Palmu kirjoitti ylioppilaaksi Vuoksenniskan lukiosta 1978, valmistui yo-merkonomiksi Helsingin kauppaoppilaitoksesta 1982 ja oikeustieteen kandidaatiksi 1988 Turun yliopistosta. Palmu työskenteli vuosina 1988–2005 Nokia-konsernissa juristina, lakiasiainjohtajana ja johtoryhmän jäsenenä. Hän aloitti Nokia-Mobira Oy:n ensimmäisenä juristina ja eteni Nokia Mobile Phones -liiketoimintaryhmässä lakiasiainjohtajaksi ja johtoryhmän jäseneksi, missä tehtävissä toimi vuoteen 2006. Nokialta lähdon jälkeen Palmu on toiminut johtajuuskouluttajana. Hän on kirjoittanut kaksi kirjaa.


title: Turun Kisa-Veikot

text: Turun Kisa-Veikot (TuKV) on vuonna 1930 Maariassa perustettu, sittemmin turkulaistunut urheilun yleisseura. Seura toimi nimellä Maarian Kisa-Veikot (MKV) 26.3.1945 saakka..


title: Turun Kisa-Veikot

text: Jalkapalloa Kisa-Veikot pelasi parhaimmillaan mestaruussarjassa kahdella kaudella 1940-luvulla. TuKV:na seura pelasi vuonna 1948 ja MKV:na kaudella 1943/44, jolloin se keskeytti. Keskeytettyä, MKV-nimellä pelattua kautta ei lasketa virallisissa tilastoissa pääsarjakaudeksi.


title: Turun Kisa-Veikot

text: Seura on osallistunut rullakiekon SM-liigaan vuodesta 2009 nimellä Kärsämäen ZSKA.


title: Turun Kisa-Veikot

text: Jääkiekossa seuran edustusjoukkue pelaa kaudella 2018–2019 III-divisioonassa. Jääkiekon juniorijoukkueita seuralla on D-junioreista G-junioreihin asti.


title: Dreamconsole

text: PDC Pocket Dream Console on taskukokoinen pieni käsikonsoli.


title: Dreamconsole

text:
Taskukokoisessa pelikonsolissa on 60 erilaista peliä esim. älypelejä, toimintapelejä, urheilupelejä ja muistipelejä. Jos 2,5 tuuman värillinen nestekidenäyttö ei riitä, pelikonsolin voi yhdistää televisioon ja seurata peliä isommalta ruudulta. Pienikokoinen Dreamconsole on paristokäyttöinen ja sitä onkin helppo kuljettaa mukana esimerkiksi matkustettaessa.
Dreamconsolen värivaihtoehtoja on neljä: musta, sininen, violetti sekä vaaleanpunainen.


title: Terdžolan piirikunta

text: Terdžolan piirikunta () on piirikunta Imeretin hallintoalueella Georgian länsiosassa. Piirikunnassa on noin 45 100 asukasta (2007) ja sen pinta-ala on 357 neliökilometriä. Sen keskus on Terdžolan kaupunki.


title: The Memory Remains

text: The Memory Remains on amerikkalaisen heavy metal -yhtye Metallican kappale heidän albumiltaan ReLoad. Kappaleesta julkaistiin 3 singleä ja tehtiin musiikkivideo, joka maksoi noin 400 000 dollaria. Kappaleen ovat säveltäneet yhtyeen laulaja-kitaristi James Hetfield sekä rumpali Lars Ulrich. "The Memory Remains" kertoo entisestä julkisuuden henkilöstä, joka on menettänyt maineensa ja yrittää palauttaa sitä takaisin. Kappaleessa ja kappaleen musiikkivideossa esiintyy myös taustalaulajana brittiläinen laulaja/näyttelijä Marianne Faithfull. Kappale on myös mukana pelissä.


title: The Memory Remains

text: CD Single (UK 1)


title: The Memory Remains

text: CD Single (UK 2)


title: The Memory Remains

text: CD Single (USA & Kanada)


title: Kiekkokalat

text: Kiekkokalat ("Symphysodon") on eteläamerikkalaisten kirjoahventen suku. Suvussa on kolme lajia ja kolme alalajia. Kiekkokaloja tavataan Amazonin vesistössä. Suvun tunnusmerkkejä ovat kalojen kiekkomainen muoto ja kyljen yhdeksän tummaa poikkijuovaa, jotka löytyvät suvun jokaiselta lajilta. Kiekkokalat elävät parvissa ja käyttävät ravinnokseen hyönteisten toukkia ja pieniä äyriäisiä.


title: Kiekkokalat

text: Kiekkokaloja on pidetty akvaarioissa 70 vuoden ajan, ja niistä on kehitetty lukuisia värimuotoja. Nykyisin kiekkokala on yksi arvostetuimmista makeanveden akvaariokaloista. Kiekkokalat ovat rauhallisempia ja sopivat paremmin muiden kalojen seuraan kuin muut saman kokoiset kirjoahvenet. Toisaalta ne ovat herkkiä huonolle veden laadulle.


title: Kiekkokalat

text: Kaikki kiekkokalat ovat nimensä mukaisesti kiekkomaisia. Kiekon halkaisija on noin 20 cm. Selkä- ja vatsapuolen evät ovat kasvaneet yhtenäisiksi reunuksiksi, rintaevät ovat pitkät ja ohuet. Silmä on suurehko ja oranssin tai punaisen sävyinen. Aikuisen koiraan ja naaraan voi erottaa kutuaikana munanasetinputken muodosta, mutta se on vaikeaa. Koiraan putki on pitempi ja kapeampi.